title: Newportin torni

text: Vaihtoehtoisista teorioista ensimmäisen esitti tanskalainen arkeologi Carl Christian Rafn vuonna 1837. Hänen mukaansa torni oli viikinkien rakentama. Brittiläinen kirjailija Gavin Menzies puolestaan väitti, että tornin olisivat rakentaneet 1400-luvulla kiinalaiset, jotka kuuluivat tutkimusmatkailija Zheng Hen laivastoon. Menziesin mukaan torni oli joko majakka tai kiinalaiset käyttivät sitä observatoriona sijaintinsa selvittämiseen. Oberservatorioteoria tuli esille myös 1990-luvulla, jolloin eräs Rhode Islandin yliopiston tähtitieteilijä huomasi sen ikkunoiden sijainnilla olevan yhteyksiä auringon ja kuun asentoihin.


title: Newportin torni

text: Muita tornin rakentajiksi väitettyjä ovat 1500-luvun alussa kadonneet portugalilaiset tutkimusmatkailijat Miguel ja Gaspar Corte-Real sekä 1300-luvun skottilaiset temppeliritarit, joita johti Orkneyn jaarli Henry Sinclair. Temppeliritareita on rakentajaksi väittänyt myös suomalainen rajatietokirjailija Jukka Nieminen.


title: Morsian ja muita kauhunovelleja

text: Morsian ja muita kauhunovelleja on kokoelma Zachris Topeliuksen varhaisia novelleja, jotka ovat aikanaan ilmestyneet Helsingfors Tidningarissa 1840-luvulla. Kokoelman on vuonna 2013 julkaissut Faros-kustannus. Teoksen esipuheen on kirjoittanut Jukka Sarjala.


title: Morsian ja muita kauhunovelleja

text: Kaikkia novelleja ei Juri Nummelin arviossaan pidä kauhun lajityyppiin kuuluvina vaan pikemminkin rikoskirjallisuutena. Niihin kuuluvat esimerkiksi "Yöstä aamuun" (1843) ja "Vänrikkivainaan tohvelit", sen sijaan niminovellin "Morsian" Nummelin katsoo edustavan kauhua parhaiten.


title: Morsian ja muita kauhunovelleja

text: Alkusanoissaan Jukka Sarjala taustoittaa Topeliuksen kauhunovelleja. Topelius tunnetaan satusetänä, "Välskärin kertomuksien" ja "Maamme kirjan" tekijänä, ja muun muassa hänen kauhunovellinsa ovat jääneet melko tuntemattomiksi, etenkin kun niitä ei ole aiemmin julkaistukaan suomeksi.


title: Morsian ja muita kauhunovelleja

text: Aloittaessaan toimittajana Topelius ei ollut vielä ansioitunut kirjoittajana mutta oli lukenut lähes kaiken kaunokirjallisuuden, mitä oli saanut käsiinsä: rosvoromaanit, intiaanitarinat, historialliset romaanit sekä 1830-luvun ruotsalaista kaunokirjallisuutta. Goottilainen romaani oli Suomen ruotsinkielisen säätyläistön suosiossa, mutta Suomessa ei lajin kirjoittajia ollut vielä, kuten ei yleensäkään romaanikirjailijoita.


title: Morsian ja muita kauhunovelleja

text: Tarinoiden kirjoittamisen syynä oli paitsi Topeliuksen henkilökohtainen kiinnostus, myös se, että hän halusi lehteen kotimaista aineistoa. Kertomukset eivät saaneet aikalaisilta arvostusta, vaan niihin suhtauduttiin päiväperhoina, jollaisina hän itsekin niitä piti. Niiden tapahtumaympäristöinä olivat pappilat, ja niissä kuvattiin herrasväen rientoja ja harrastuksia, porvarillista seuraelämää. Henkilöt ovat tyypiteltyjä, joskaan eivät kaavamaisia. Kertomuksissa on mausteena huumoria ja parodiaa, minkä Sarjala toteaa käyvän yksiin goottilaisen romaanin tyylin kanssa. Tarinoiden kummittelut ja rakkaushuolet eivät ajan kirjallisen maun vartijoiden mielestä olleet riittävän korkeatasoisia aiheita. Topelius oli aikansa viihdekirjailija, markkinakirjailija, kun taas J. L. Runeberg liikkui akateemisessa maailmassa.


title: Morsian ja muita kauhunovelleja

text: Nykymittapuiden mukaan Topeliuksen kauhu on varsin lempeää, ja siitä puuttuvat voimakkaat tehokeinot. Sarjalan mukaan niiden viehätyksenä ovatkin mennyt aikakausi, entisajan pappiloiden ja maatilojen kellarit ja ullakot. Topelius on liittänyt kertomuksiin aikansa huhupuheita, kertomuksia, asenteita ja uskomuksia. Goottilainen epävarmuus ja oudot ilmiöt pitävät jännitystä yllä, mikä onkin olennaisempaa kuin arvoituksen ratkeaminen.


title: Aleksei Žukov

text: Aleksei Žukov (, s. 11. tammikuuta 1965 Volgograd, Venäjän SFNT, Neuvostoliitto) on suomalais-venäläinen jalkapallovalmentaja ja entinen jalkapalloilija, joka toimii Kakkosessa pelaavan Tornion Pallon päävalmentajana. Hänen pelipaikkansa oli keskikenttäpelaaja.


title: Aleksei Žukov

text: Žukovin kasvattajaseura on Rotor Volgograd. Hän pelasi useissa venäläisissä seuroissa ennen Suomeen saapumistaan vuonna 1992. Suomessa Žukov pelasi 1990-luvulla lähinnä Ykköstä ja Kakkosta Kemin Pallotovereissa. Veikkausliigassa hän on pelannut yhteensä 32 ottelua Rovaniemen Palloseuran riveissä vuosina 1996 ja 2000.


title: Aleksei Žukov

text: Vuonna 2001 Žukov siirtyi Viikinkeihin, jossa hän pelasi yhdessä mm. niin ikään Volgogradista kotoisin olevan Slava Malakejevin kanssa. Viikingit nousi seuraavaksi kaudeksi Ykköseen, ja Žukov pelasi joukkueessa vuoteen 2005 asti. Vuodet 2008–2011 hän vietti virolaisessa FC Lootus Kohtla-Järvessä, jossa hän siirtyi valmentajaksi vuonna 2009. Vuonna 2012 Žukov siirtyi apuvalmentajaksi FC Viikinkeihin, jossa hän otti vetovastuun seuran reservijoukkueesta sekä A-junioreista. Reservijoukkue nousi kauden 2013 päätteeksi miesten Kakkoseen, jossa se pelasi omana seuranaan nimellä FC Viikkarit. Žukov toimii kaudella 2014 FC Viikkarien päävalmentajana.


title: Itävaltalaiset

text: Itävaltalaiset (saksaksi "Österreicher") on germaaninen kansa.


title: Dietyylisinkki

text: Dietyylisinkki (CHZn) on yksi orgaanisista sinkkiyhdisteistä. Sitä käytetään reagenssina orgaanisissa synteeseissä ja paperin käsittelyyn.


title: Dietyylisinkki

text: Dietyylisinkki on huoneenlämpötilassa väritöntä nestettä. Yhdiste hajoaa helposti veden vaikutuksesta ja ilman happi sytyttää sen palamaan. Se on siis pyroforinen aine. Dietyylisinkki liukenee useimpiin orgaanisiin liuoksiin ja usein sitä käytetään heksaani- tai tolueeniliuoksena.


title: Dietyylisinkki

text: Dietyylisinkkiä valmistetaan kuumentamalla sinkkijauhetta tai sinkin ja kuparin metalliseosta jodietaanin kanssa. Reaktion ensimmäisessä vaiheessa muodostuu etyylisinkkijodidia, joka tislatessa hajoaa muodostaen dietyylisinkkiä ja sinkkijodidia. Dietyylisinkkiä voidaan valmistaa myös etyylilitiumyhdisteistä ja etyylimagnesiumbromidista sinkkikloridin avulla. Jälkimmäistä menetelmää käytetään erityisesti dietyylisinkkieteraatin valmistamiseen.


title: Dietyylisinkki

text: Dietyylisinkkiä käytetään sen pyroforisuudesta huolimatta muun muassa polymerointireaktioiden katalyyttinä. Se on myös hyödyllinen reagenssi asymmetrisessä synteesissä, muun muassa dietyylisinkin asymmetrinen additio aldehydeihin kiraalisten katalyyttien läsnä ollessa on hyvin paljon käytetty reaktio. Yhdistettä käytetään myös muiden organosinkkiyhdisteiden valmistuksessa. Dietyylisinkkiä on käytetty vanhojen, happamasta paperista valmistettujen kirjojen säilömiseen. Dietyylisinkki muodostaa paperin pinnalle sinkkioksidikerroksen, joka emäksisenä neutraloi paperin ja estää happoja hajottamasta paperia. Ongelmana on dietyylisinkin pyroforisuus ja siten turvallisuus, minkä vuoksi tämä menetelmä on sittemmin pääasiassa korvattu magnesiumoksidimenetelmällä.


title: Kvaliteetti (filosofia)

text: Kvaliteetti (kreik. ποιόν, poion, suom. ominaisuus, laatu) on Aristoteleen filosofian kategoria, joka kuvaa yleensä verbaalisesti, millainen jokin olio on.


title: Kvaliteetti (filosofia)

text:
Sanoja, jotka kuvaavat jonkin olion kvaliteettia ovat esimerkiksi: valkoinen, kylmä, paha, kieliopillinen tai aseistettu.
Substanssilla on yleensä vain yksi mahdollinen tila, mutta kvaliteetilla voi olla usempia kuin yksi tila esimerkiksi ajasta riippuen. Sama olio voi olla eri aikoina joko: kuuma tai kylmä, valkoinen tai musta, hyvä tai paha.


title: Kvaliteetti (filosofia)

text: Alun perin kvaliteetit kuuluivat logiikan piiriin, mutta myöhemmin niitä on käytetty myös metafysiikassa. Aristoteleen lisäksi kvaliteetti käsitettä on kehittänyt mm. John Locke. Locke erotti toisistaan primaariset ja sekundaariset kvaliteetit. Primaariset kvaliteetit (mm. ulottuvuus, koko, lukumäärä, muoto ja liikkuvuus) kuuluvat kaikille materiaalisille olioille, kun taas sekundaariset ovat objektiin liittyviä voimia (mm. maku, haju ja väri).


title: Kvaliteetti (filosofia)

text: Aristotelestä tuntemattomat tutkijat ovat voineet joinakin aikoina sekoittaa käsitteet substanssi ja kvaliteetti toisiinsa. Esimerkiksi elementit (tuli, maa, vesi, ilma) ja aineet (puu, sementti, kivi, sora, vesi) sekä muodot (pallo, tiiliskivi, pyramidi) on käsitetty sellaisinaan kvaliteeteiksi. Joissakin maissa, joissa Aristoteles ei ole tieteen perusta, opetetaan niin nykyäänkin.


title: Kvaliteetti (filosofia)

text: Keskiajan lääketieteessä esimerkiksi uskottiin ruumiissa vaikuttaviin neljään kvaliteettiin eli ruumiinnesteisiin: Veri, lima, keltainen sappi ja musta sappi.


title: Kvaliteetti (filosofia)

text: Uudella ajalla vaikuttanut filosofi John Locke on ratkaissut tämän ongelman erottamalla toisistaan primaariset ja sekundaariset kvaliteetit. Alkuperäinen Aristoteleen käsite kvaliteetti kuuluu sekundaaristen kvalitettien piirin ja uudet metafyysiset kvaliteetit puolestaan primaarisiin kvaliteetteihin.


title: Kvaliteetti (filosofia)

text: Locke pyrki tuomaan verbaalista kvaliteettiajattelua ja uusia termejä myös uuden ajan fysiikan teorioihin, jotka perustuivat numeerisiin kuvauksiin.


title: Sam Loyd

text: Samuel Loyd (30. tammikuuta 1841 – 10. huhtikuuta 1911) oli yhdysvaltalainen shakinpelaaja, shakkitehtävien ja pulmapelien laatija sekä ajanvietematematiikan tutkija. Hän syntyi Philadelphiassa, mutta asui suuren osan lapsuudestaan New Yorkissa.


title: Sam Loyd

text: Loyd laati suuren joukon mielenkiintoisia shakkitehtäviä. Uransa huipulla hän oli yksi Yhdysvaltojen parhaista shakinpelaajasta, ja chessmetricsillä mitattuna hän oli myös koko maailman 15:nneksi paras pelaaja.


title: Sam Loyd

text: Hän pelasi Pariisin shakkiturnauksessa vuonna 1867, joskin huonolla menestyksellä ja jääden viimeisten joukkoon. Turnauksen voitti Ingatz von Kolisch.


title: Sam Loyd

text: Loydin kuoleman jälkeen hänen poikansa kokosi hänen laatimistaan tehtävistä kirjan "Cyclopedia of 5000 Puzzles", joka julkaistiin vuonna 1914. Poika, jonka nimi myös oli Sam, jätti nimestään pois merkinnän "Jr." ja alkoi julkaista uusintapainoksia isänsä laatimista tehtävistä.


title: Sam Loyd

text: Loydia pidetään laajalti yhdenä Yhdysvaltojen suurista ongelmatehtävien laatijoista ja popularisoijista, usein suorastaan kaikkein suurimpana. Martin Gardner nimitti häntä ”Amerikan suurimmaksi tehtävien laatijaksi” ja "The Strand" nimitti häntä vuonna 1898 ”tehtävänlaatijoiden ruhtinaaksi”. Shakkitehtävien laatijana hänen tyylinsä erottuu kekseliäisyytensä ja huumorinsa ansioista.


title: Sam Loyd

text: Loyd tunentaan kuitenkin myös valehtelijana ja itsekehusta, mistä häntä on arvosteltu. Martin Gardnerin lausunto jatkuukin: ”mutta myös selvästi touhuaja”. Kanadalainen tehtävien laatija Mel Stover nimitti Loydia ”vanhaksi hylkiöksi” ja Matthew Costello ”ongelmatehtävien suurimmaksi kuuluisuudeksi ... popularisoijaksi, neroksi”, mutta myös ”kaupustelijaksi”.


title: Sam Loyd

text: Jonkin aikaa hän teki yhteistyötä Henry Dudeneyn kanssa, mutta Dudeney lopetti kirjeenvaihdon ja syytti Loydia hänen laatimiensa tehtävien varastamisesta ja julkaisemisesta omalla nimeltään. Dudeney halveksi Loydia siinä määrin, että samasti tämän paholaisen kanssa.


title: Sam Loyd

text: Loyd väitti vuodesta 1891 kuolemaansa saakka 1911 keksineensä 15-pelin. Teoksessa "Cyclopedia of Puzzles", joka julkaistiin hänen kuolemansa jälkeen, sanottiin: ”Ongelmapelien maan vanhemmat asukkaat muistavat, kuinka minä 1870-luvun alussa sain koko maailman hulluksi pienellä laatikolla, jossa oli siirrettäviä laattoja ja joka tuli tunnetuksi 14-15-pelinä.” Tämä ei kuitenkaan pitänyt paikkaansa, sillä pelin oli keksinyt postimestari Noyes Chapman, eikä Loydilla ei ollut mitään tekemistä pelin keksimisen eikä sen alkuperäisen suosion kanssa. Lisäksi peli tuli tunnetuksi vasta vuonna 1880, ei 1870-luvun alussa. Loyd julkaisi ensimmäisen artikkelinsa pelistä vasta vuonna 1896, mutta vuodesta 1891 lähtien hän 20 vuoden ajan pyrki valheellisesti väittämään keksineensä sen.


title: Sam Loyd

text: Loyd oli innostunut myös tangram-tehtävistä ja hän julkaisi kirjan, jossa oli 700 ainutlaatuista tangram-kuviota ja mielikuvituksellinen historiikki Tangramin alkuperästä. Kertomus esitettiin totena, mutta sitä on pidetty Sam Loydin onnistuneimpana huijauksena.


title: Sam Loyd

text: Yhdelle tunnetuimmista shakkitehtävistään Loyd antoi nimen "Excelsior" Henry Wadsworth Longfellowin samannimisen runon mukaan. Valkea on siirtovuorossa ja voi tehdä mustasta matin, puolustautuipa tämä miten tahansa.


title: Sam Loyd

text: Loyd löi erään ystävänsä kanssa vetoa siitä, että hän ei siirtäisi nappulaa, joka ei tee mattia peruslinjalla, ja kun tehtävä vuonna 1861 julkaisiin, sopimukseen kirjoitettiin, että valkea tekee matin ”kaikkein epätodennäköisimmällä nappulalla”.


title: Sam Loyd

text: Tämä ”Steinitzin gambiitti” on yksi Loydin kuuluisimmista shakkitehtävistä. Siitä hän kirjoitti: ”Tehtävän omaperäisyys on siinä, että valkea kuningas on sijoitettu täysin turvaan, jossa siihen ei kohdistu mitään välitöntä uhkaa, mutta se tulee sieltä uhkarohkeasti keskelle peliä alistuen lukemattomille shakkauksille.”


title: Sam Loyd

text: Tämä tehtävä julkaisiin alun perin vuonna 1859. Siihen liittyy tarina eräästä välikohtauksesta, jonka turkkilaiset saivat aikaan Benderissä Ruotsin kuningas Kaarle XII:n hallitsijakaudella vuonna 1713. ”Kaarle vietti aikaa harjoituttamalla sotilaita ja pelaamalla shakkia, ja hän pelasi usein ministerinsä Christian Albert Grosthusenin kanssa. Heidän otteluitaan mainitsi myös Voltaire. Eräänä päivänä pelissä oli päädytty tähän asemaan, ja Kaarle (valkoisilla) oli ilmoittanut voivansa tehdä matin kolmella siirrolla.”


title: Sam Loyd

text: ”Tuskin hän oli sanonut nämä sanat, kun turkkilaisten ampuma luoti särki ikkunan, sysäisi valkoisen ratsun pois laudalta ja rikkoi sen palasiksi. Grothusen raivostui, mutta Kaarle, äärimmäisen rauhallisena, pyysi häntä palauttamaan peliin toisen ratsun, jotta hän voisi tehdä matin ja todeta, että se oli tarpeeksi kaunis. Mutta toinen tapaus shakkilaudalla sai Kaarlen hymyilemään. Emme tarvitse ratsua. Voimme jättää sen pois pelistä, ja silti voin tehdä matin neljällä siirrolla!”


title: Sam Loyd

text: Uskomatonta kylläkin, tuskin hän oli sanonut nämä sanat kun toinen luoti lensi huoneeseen, ja ruudussa h2 ollut sotilas koki saman kohtalon kuin ratsu. Grothusen kalpeni. ”Sinulla on hyvät ystävämme turkkilaiset puolellasi”, sanoi kuningas järkyttymättä, ”on tuskin odotettavissa, että voisin voittaa sinut vielä ilman sitäkin, mutta anna minun katsoa, voinko tulla toimeen ilman sitäkin onnetonta sotilasta. Kyllä voin!” sanoi hän äänekkäästi nauraen, ”minulla on ilo ilmoittaa tiedoksesi, että tässä on epäilemättä matti viidessä siirrossa.”


title: Sam Loyd

text: Vuonna 1900 Friedrich Amelung huomautti, että jos alkuperäisessä asemassa ensimmäinen luoti olisi heittänyt laudalta pois tornin eikä ratsua, Kaarle olisi silti voinut tehdä matin kuudessa siirrossa.


title: Sam Loyd

text: Vuonna 2003 ChessBasessa ehdotettiin viidettä muunnelmaa, jonka esitti Brian Stewart. Jos sen jälkeen kun ensimmäinen luoti oli heittänyt ratsun pois, jos toinen luoti olisi osunut g-sotilaaseen h-sotilaan asemesta, Kaarle olisi voinut tehdä matin kymmenellä siirrolla.


title: Sam Loyd

text: Tämä on yksi Sam Loydin tunnetuimmista ongelmapeleistä, joka tiettävästi julkaistiin ensimmäisen kerran "New York Journal and Advertiser" -lehdessä 24. huhtikuuta 1898. Loydin alkuperäiset ohjeet kuuluivat:


title: Sam Loyd

text: Aloita keskimmäisestä ruudusta ja kulje kolme askelta suoraan johonkin kahdeksasta suunnasta, pohjoiseen, etelään, itään tai länteen taikka vinottain koilliseen, kaakkoon, lounaaseen tai luoteeseen. Kun olet kulkenut kolme askelta samaan suuntaan, saavut ruutuun, jossa on jokin numero, joka ilmoittaa, kuinka monta askelta on kuljettavana seuraavana päivänä, johonkin kahdeksasta suunnasta. Kun tämä uusi piste on saavutettu, jatka jälleen sen mukaan, mikä luku siihen on merkitty, ja jatka samaan tapaan, noudattaen aina siihen ruutuun merkittyä lukua, johon olet saapunut, kunnes saavut ruutuun, jossa oleva luku ohjaa sinut juuri yhden askelen reunan ulkopuolelle, jolloin Sinun oletetaan saapuneen metsän ulkopuolelle ja voit huutaa mitä tahansa, sillä olet ratkaissut ongelman.Shakkia


title: Sam Loyd

text: Ongelmapelejä verkossa


title: Minnesota-malli

text: Minnesota-malli on alun perin Yhdysvalloissa kehitetty alkoholismin hoitofilosofia. Se sai alkunsa Minnesotan osavaltion alueella käynnistyneistä kokeiluista. Hoidon tavoitteena on päihteetön elämä. Suomeen hoitomallin toi Toivo Pöysä


title: Minnesota-malli

text: Minnesota-malli on enemmän ihmisen voimavaroihin luottava koulutusohjelma kuin terapiamuoto (Ekholmin 2003a: 237). Mallin kantavia ajatuksia ovat:


title: Minnesota-malli

text: Minnesota-malli määrittää päihdetyön peruslähtökohdat ja toiminta- periaatteet, mutta ei hoito-ohjelmien yksityiskohtaisia sisältöjä (Ekholm 2003a: 235). Mallia soveltava hoitopaikka laatii omat sisältönsä painottaen ja käyttäen mallin periaatteita vaihtelevin vahvuusastein. Suomeen mallin toi 1980-luvun alussa Alkoholipoliittisen tutkimuslaitoksen tutkija Toivo Pöysä. Minnesota-mallin suomenkieliseksi nimeksi tuli melko yleisessä käytössä oleva "myllyhoito".(Ekholm 2003a: 235, 240.)


title: Minnesota-malli

text: Nimensä mukaisesti Minnesota-malli sai alkunsa Minnesotan osavaltion alueella käynnistyneistä kokeiluista. Ensimmäinen kokeilu oli Pioneer House -niminen ohjelma, jonka käynnisti vuonna 1948 osavaltion ensimmäinen AA:ssa toipuva alkoholisti yhdessä terveys- ja sosiaalitoimen kanssa. Hoidon kohderyhmänä olivat työttömät. Vuonna 1949 käynnistyi Hazelden-niminen yksikkö. Sen ohjelma perustui AA:n, tuolloin varsin uuden ryhmäliikkeen, 12 askeleen ohjelmaan ja oli tarkoitettu koulutetulle väestönosalle. Työntekijänä oli toipuva alkoholisti ja hoidossa muutama potilas. Ohjelma koostui neljästä kohdasta: Vuonna 1950 psykiatri Nelson Bradley ja psykologi Daniel J. Anderson käynnistivät Willmarin mielisairaalassa hoito-ohjelman alkoholistipotilaille. Ohjelmassa luovuttiin potilaiden lukitsemisesta suljetuille osastoille ja palkattiin sairaalaan työhön AA:ssa toipuvia alkoholisteja. Ohjelma oli hyvin yksinkertainen: Niin paljon psykiatrista apua kuin mahdollista ja AA-ohjelman esittely. Edellä mainitut kokeilut olivat kiinteässä vuorovaikutuksessa toistensa kanssa. Andersonin siirryttyä Willmarista Hazeldenin johtoon mielenterveystyö ja AA-pohjaiset työtavat yhdistyivät toisiinsa. Yhdysvalloista 12 askeleen ohjelma on luonnollisesti ensimmäiseksi levinnyt muihin englanninkielisiin maihin, kuten Kanadaan ja lso-Britanniaan. Etelä-Amerikassa Meksiko ja Brasilia ovat ottaneet mallin käyttöön. Pohjoismaista ensimmäinen oli Islanti vuonna 1978. 1980-luvulla seurasivat toisiaan Suomi, Ruotsi, Tanska ja Norja. Islannissa malli kattaa yli 70 % päihdetyöstä. Ruotsissa on useita 12 askeleen ohjelmaa toteuttavia itsenäisiä ja sairaaloiden yhteydessä toimivia hoito-ohjelmia.


title: Minnesota-malli

text: Terveyskeskuslääkäri voi antaa lähetteen hoitopaikkaan. Lähete mahdollistaa matkakorvausten saamisen Kelalta. Kela ei maksa itse hoitoa mutta voi kustantaa kuukauden kestävän perushoitojakson aikaisen sairausloman. Hoito alkaa yleislääkärin arviolla alkoholistin tilanteesta, kunnosta ja mahdollisesta muiden päihteiden tai psyykenlääkkeiden käytöstä.


title: Minnesota-malli

text: Suomessa Minnesota-mallin mukaisia hoitopaikkoja on noin 100. Ruotsissa hoitopaikkoja on noin 3 000.


title: Minnesota-malli

text:
Laajasti Minnesota-mallia soveltavia hoitoyksikköjä Suomessa ovat esimerkiksi, Lammilla toimiva päihdehoitokeskus Maivita Oy, Kauniaisissa toimiva Kalliolan Setlementin Kalliolan Klinikka, Naantalissa toimiva Rehappi Oy, Ähtärissä toimiva Fenix-klinikat, Kärkölässä toimiva Päihdehoitokeskus Kantamo ja Lapualla toimiva Minnesota-Hoito Oy. Minnesota-Mallin filosofian mukaan hoidon tarjoajat ovat käyneet itse läpi hoidon. Minnesota-Hoito Oy:n perusti vuonna 1992 yksityishenkilö, joka itse on Minnesota-mallin mukaisella hoidolla toipunut alkoholisti. Ensimmäiset potilaat otettiin hoitoon vuonna 1993.
Väitöstutkimuksen mukaan Minnesota-Hoito Oy:n potilaista kaksi kolmasosaa saavutti raittiuden. Tutkimuksen perusteella ei voida antaa tyhjentävää vastausta Minnesota-hoidon yleisistä raitistumistuloksista.


title: Neulalähde

text: Neulalähde, Martin kaivo tai Hiidenkaivo on hyvin pieni uhrilähde Hiidenmäki-nimisellä mäellä Pirkkalan Pirkankylässä. Mäki sijaitsee Tursiannotkon muinaisjäännösalueella. Kalliossa olevan lähteen halkaisija on vain 10x18 cm, mutta koostaan huolimatta siihen kerrotaan perimätiedon mukaan uhratun. Hiidenmäellä on luultavasti sijainnut vanha palvontapaikka, hiisi. Ensimmäisenä lähteen aluetta on tieteellisesti tutkinut arkeologi Aarni Erä-Esko vuonna 1948.


title: Oleksandr Baranov

text: Oleksandr Baranov (, s. 29. huhtikuuta 1960, Kiova, Ukrainan SNT, Neuvostoliitto) on suomalais-ukrainalainen jalkapallovalmentaja ja entinen jalkapalloilija. Hänen pelipaikkansa oli keskikenttäpelaaja. Baranov on pelannut mm. Neuvostoliiton jalkapallon mestaruussarjassa ja Ukrainan valioliigassa sekä toiminut entisen ukrainalaisen pääsarjaseuran Arsenal Kiovan päävalmentajana. Kaudella 2015 Baranov toimii Kolmosessa pelaavan Spartak Helsingin päävalmentajana.


title: Oleksandr Baranov

text: Baranov on Dynamo Kiovan kasvatti. Hän pelasi Neuvostoliiton jalkapallon mestaruussarjassa vuonna 1984 Spartak Moskovassa ja vuosina 1986–1990 Metalist Harkovassa. Osana Metalistin joukkuetta Baranov voitti Neuvostoliiton cupin vuonna 1988 ja pelasi Cup-voittajien cupissa kaudella 1988–89. Neuvostoliiton hajoamisen jälkeen Baranov muutti Suomeen ja pelasi kaudella 1991 Ykkösessä Kontulan Urheilijoiden joukkueessa. Vuonna 1994 hän palasi lyhyeksi ajaksi Metalistiin ja pelasi joukkueessa neljä ottelua Ukrainan valioliigaa, mutta palasi kuitenkin Kontuun. Vuonna 1997 Baranov siirtyi Viikinkeihin, jossa hän toimi pelaaja-valmentajana vuosina 1998–2002 nostaen joukkueen kahdessa vuodessa Kolmosesta Ykköseen. Vuonna 2003 Baranov palasi jälleen Kontuun ja toimi myös siellä pelaaja-valmentajana.


title: Oleksandr Baranov

text: Kaudeksi 2004–2005 Baranov palkattiin päävalmentajaksi Ukrainan valioliigassa pelanneeseen Arsenal Kiovaan. Hänet kuitenkin irtisanottiin marraskuussa 2005, kun joukkue oli kauden 2005–2006 puolessavälissä saavuttanut neljässätoista ottelussa vain neljätoista pistettä ja oli sarjassa kahdennellatoista sijalla. Baranov palasi Suomeen, jossa hän on sittemmin toiminut juniorivalmentajana FC Kontussa sekä miesten Kolmosessa pelaavan, pääosin suomenvenäläisistä koostuvan Spartak Helsingin päävalmentajana. Vuonna 2012 FC Kontu käynnisti Baranovin johtaman ja hänen mukaansa nimetyn junioriakatemian.


title: Oleksandr Baranov

text: Baranov asuu Helsingin Karhusaaressa ja työskentelee sementin maahantuojana. Hänen vuonna 1985 syntynyt poikansa Ivan Baranov on myös jalkapalloilija. Ivan Baranov pelasi vuonna 2005 isänsä valmentamassa Kiovan Arsenalissa kymmenen ottelua Ukrainan valioliigaa. Baranovin vuonna 1992 syntynyt tytär Maria Baranova on Suomen Kansallisbaletin ensitanssija.


title: Käytännön Maamies

text: Käytännön Maamies on Suomessa ilmestyvä maatalousyrittäjien ammattilehti, jota julkaisevat Agrologien Liitto ja ProAgria. Käytännön Maamiehen sisarjulkaisu on koti- ja tuotantoeläinten terveyteen erikoistunut KMVET.


title: Käytännön Maamies

text: Terramedia Oy on kustantanut Käytännön Maamiestä ja KMVETiä 16.12.2013 alkaen. Siihen saakka kustantajana toimi Otavamedia, entinen Yhtyneet Kuvalehdet.


title: Dorgon

text: Dorgon (, mantšuksi ; nimi merkitsee mantšun kielellä mäyrää) (17. marraskuuta 1612 – 31. joulukuuta 1650) oli mantšulainen prinssi ja Kiinaa hallinneen Qing-dynastian alkuvaiheessa merkittävä hallitsijanvallan käyttäjä.


title: Dorgon

text: Dorgon syntyi mantšujen hallitsija Nurhachin neljäntenätoista poikana. Nurchachi nimitti hallitsijasukuaan Myöhemmäksi Jin-dynastiaksi katsoen olevansa Kiinaa vuosina 1122-1234 hallinneen Jin-dynastian seuraaja, mutta hänen seuraajansa Hong Taiji nimesi dynastian myöhemmin uudelleen Qing-dynastiaksi. Dorgonin äiti oli Nurhachin ensisijainen puoliso Abahai. Ajige ja Dodo olivat hänen täysveljiään ja Hong Taiji hänen velipuolensa. Dorgon oli Nurhacin pojista vaikutusvaltaisimpia, ja hänellä oli keskeinen osa mantšujen valloittaessa Ming-dynastian pääkaupungin Pekingin vuonna 1644. Hong Taijin hallitsessa Dorgon osallistui moniin sotilaallisiin toimiin kuten Mongolian ja Korean valloitukseen.


title: Dorgon

text: Sen jälkeen kun Hong Taiji vuonna 1643 kuoli, Dorgon joutui osalliseksi kruununperimystä koskeneeseen valtataisteluun Hong Taijin vanhinta poikaa Hoogea vastaan. Riita päätyi sovitteluratkaisuun – molemmat luopuivat vaatimuksiin ja Hong Taijin yhdeksäs poika Fulin nousi valtaistuimelle; hänestä tuli keisari Shunzhi. Koska Shunzhi oli silloin vasta kuusivuotias, Dorgon nimitettiin holhoojahallitsijaksi ja hänestä tuli tosiasiallinen hallitsija. Hän sai arvonimen "Keisarin setä ja hallitseva prinssi" (皇叔父攝政王), mikä myöhemmin muutettiin muotoon "keisarin isä ja hallitseva prinssi" (皇父攝政王). Huhujen mukaan Dorgon olisi rakastunut keisari Shunzhin äitiin Dowager Xiaozhuangiin ja salaa mennyt hänen kanssaan naimisiinkin, mutta tästä ei ole todisteita.


title: Dorgon

text: Tunnustaakseen Dorgonin arvoaseman kruunun pysyessä Hong Taijin jälkeläisten sukulinjassa neuvoston jäsenet valitsivat Hong Taijin yhdeksännen pojan, Fulinin, uudeksi keisariksi, mutta päättivät, että Dorgonin ja Nurhatšin veljenpoika Jirgalangin oli käytettävä valtaa niin kauan kuin silloin vasta viisivuotias Fulin oli alaikäinen. Fulin kruunattiin virallisesti Kiinan keisariksi 8. lokakuuta 1643, jolloin hänelle samalla annettiin kiinalainen hallitsijanimi Shunzhi.


title: Dorgon

text: Helmikuun 17. päivänä 1644 Jirgalang, joka oli kyvykäs sotilasjohtaja mutta jota valtion asioiden hoito ei näyttänyt kiinnostavan, luovutti mielihyvin vallan kaikkiin virallisiin asioihin nähden Dorgonille. Sen jälkeen kun saman vuoden toukokuun 6. päivänä paljastui, että Hooge oli juonitellut Dorgonin hallitusta vastaan, Hooge menetti keisarillisen prinssin arvonimensä ja muut juonessa mukana olleet teloitettiin Dorgon vaihtoi valtion hallinnossa Hoogen kannattajat omiin tukijoihinsa. Kesäkuun alussa 1644 Qing-hallitus ja armeija olivat jo täysin hänen valtansa alaisia.


title: Dorgon

text: Vuoden 1644 alussa, kuuri kun Dorgon ja hänen neuvonantajansa olivat pohtineet, miten he voisivat hyökätä Ming-dynastiaa vastaan, talonpoikaiskapinat lähestyivät vaarallisesti Pekingiä. Samana vuonna 24. huhtikuuta kapinallisjohtaja Li Zicheng mursi Pekingin muurit, minkä jälkeen keisari Chongzhen hirttäytyi kukkulalla Kielletyn kaupungin takana. Kuultuaan uutisen Dorgonin kiinalaiset neuvonantajat Hong Cnehgcou ja Fan Wencheng (1597–1666) kehottivat mantšuprinssiä käyttämään tilaisuutta hyväkseen, selittämään kostavansa kaatuneen Ming-hallituksen puolesta ja vaatimaan Taivaan mandaattia Qingille. Viimeinen este Dorgonin yritykselle vallata Peking oli Ming-kenraali Wu Sangui, jonka johtama varuskunta oli Shanhain portilla Kiinan muurin itäpäässä. Jouduttuaan mantšujen ja Li Zichengin sotavoimien väliin Wu Dorgonilta apua rosvojen karkottamiseksi ja Ming-dynastian palauttamiseksi valtaan. Kun Dorgon pyysi Wuta toiminaan sen sijaan Qingin hyväksi, Wulla ei ollut muuta mahdollisuutta kuin hyväksyä. Wu Sanguin parhaiden sotilaiden tuella, jotka taistelivat kapinallisia vastaan tunteja ennen kuin Dorgon lopulta päätti sekaantua asiaan ratsuväkensä avulla, Qing sai ratkaisevan voiton Li Zichengistä Shanhaiguanin taistelussa 27. toukokuuta. Lin voitetut joukot tekivät vielä Pekingiin ryöstöretkiä, kunnes Li poistui pääkaupungista 4. kesäkuuta kaiken vieden mennessään niin paljon tavaraa kuin pystyi kuljettamaan.


title: Dorgon

text: Kun kapinalliset joukot olivat kuusi viikkoa kohdelleet Pekingin väestöä huonosti, nämä asettivat vanhimpien ja virkamiesten muodostaman lähetystön tervehtimään vapauttajiaan 5. kesäkuuta. He hämmästyivät, kun he eivät tavanneetkaan Wu Sanguita ja Ming-suvun perillistä vaan Dorgonin, ratsastavan mantšun, jonka otsatukka oli ajeltu, esittäytyvän prinssihallitsijana. Kesken tämän mullistuksen Dorgon asettui Wiyingin palatsiin (武英殿), ainoaan rakennukseen, joka oli lähes vahingoittumaton sen jälkeen, kun Li Zicheng oli sytyttänyt 3. kesäkuuta sytyttänyt palatsin rakennusryhmän tuleen. Sotajoukkoja oli kielletty tekemästä ryöstöjä; heidän kurinalaisuutensa teki siirtymän Qing-dynastian alaisuuteen "huomattavan helpoksi." Samaan aikaan kun Dorgon väitti tulleensa kostamaan Mingin puolesta, hän kuitenkin määräsi teloitettaviksi kaikki Ming-suvun vallantavoittelijat, mukaan luettuna kaikki viimeisen Ming-keisarin jälkeläiset, sekä heidän kannattajansa.


title: Dorgon

text: Kaksi päivää kaupunkiin saapumisensa jälkeen, 7. kesäkuuta, Dorgon antoi erityisiä julistuksia pääkaupungin lähiseudun virkamiehille. Hän vakuutti, että jos paikalliset asukkaat suostuvat antautumaan, ajamaan otsatukkansa pois ja sitovansa hiuksensa palmikoksi, virkamiesten sallittaisiin jäädä virkoihinsa. Hänen oli peruutettava määräyksensä kolme viikkoa myöhemmin, kun Pekingin ympärillä puhkesi talonpoikaiskapinoita, jotka uhkasivat Qingin valtaa seudulla.


title: Dorgon

text:
Dorgon tervehti Shunzhia Pekingin porteilla 19. lokakuuta 1644, ja 30. lokakuuta kuusivuotias monarkki suoritti uhreja Taivaalle ja Maalle Taivaan alttarilla. Fulinin virallinen kruunausseremonia suoritettiin 8. marraskuuta, jolloin nuori keisari vertasi Dorgonin saavutuksia Zhoun herttuan, muinaisajan kunnioitetun hallitsijan saavutuksiin.. Seremonian aikana Dorgonin virallinen arvonimi "Prinssihallitsija" muutettiin muotoon "Setä Prinssihallitsija" ("Shufu shezheng wang" 叔父攝政王), missä mantšunkielinen setää tarkoittava sana merkitsi korkeampaa arvoasemaa kuin keisarillinen prinssi. Kolme päivää myöhemmin Dorgonin kanssahallitsija Jirgalang, jolla hänelläkin oli ollut prinssihallitsijan arvo, alennettiin "avustavaksi setä prinssihallitsijaksi" ("Fu zheng shuwang" 輔政叔王). Kesäkuussa 1645 Dorgon määräsi, että hänestä oli kaikissa virallisissa asiakirjoissa käytettävä nimitystä "Keisallinen setä prinssihallitsija" ("Huang shufu shezheng wang" 皇叔父攝政王), mikä oli askel sitä kohti, että valtaistuin olisi siirtynyt hänelle.
Yksi ensimmäisistä määräyksistä, jonka Dorgon antoi asetettuan Pekingiin oli kaupungin koko pohjoisosan tyhjentäminen, jotta sinne voitiin asuttaa hänen kahdeksaan lippukuntaan jakautuneet sotajoukkonsa. Keltaiset lippukunnat saivat kunniapaikan palatsin pohjoispuolelta, kun taas Valkoiset lippukunnat saivat sijansa sen itäpuolelta, Punaiset länsipuolelta ja Siniset eteläpuolelta. Tämä jako vastasi järjestystä, joka oli ollut käytännössä mantšujen kotimaassa ja jonka mukaan "kullekin lippukunnalle oli annettu kiinteä maantieteellinen paikka pääilmansuuntien mukaan." Huolimatta verojen alennuksista ja laaja-alaisista muutoksen toteuttamiseksi suunnitelluista rakennusohjelmista monet kiinalaiset siviilit asuivat vielä vuonna 1648 kaupunkiin vastikään saapuneiden lippukuntien keskuudessa, ja ryhmien välillä oli vielä vihamielisyyttä. Myös maatalousmaa pääkaupungin ulkopuolella erotettiin ja annettiin Qing-joukoille. Entisistä maanomistajista tuli nyt vuokraviljelijöitä, joiden oli maksettava vuokraa poissaoleville lippukuntiin kuuluville mantšuille. Tämä maankäytön muutos aiheutti hajaannusta ja kärsimystä useiden vuosikymmenien ajan.


title: Dorgon

text: Vuonna 1646 Dorgon määräsi myös, että tutkinnot hallitusten virkamiesten valitsemiseksi oli otettava uudestaan käytäntöön. Siitä lähtien sellaiset pidettiin säännöllisesti kolmen vuoden välein, samoin kuin Ming-kaudellakin oli tehty. Ensimmäisessä Qing-hallinnon aikana, vuonna 1646 pidetyssä tutkinnossa ehdokkailta, joista useimmat olivat kotoisin Pohjois-Kiinasta, kysyttiin, kuinka mantšut ja Han-kiinalaiset voisivat työskennellä yhdessä yhteisen asian hyväksi. Vuoden 1649 tutkinnossa kysyttiin, kuinka mantšut ja Han-kiinalaiset voitaisiin yhdistää siten, että heillä olisi sama mieli ja että he työskentelisivät yhdessä ilman erotusta. Shunzhin aikana tutkinnon läpäisseiden lukumäärä kussakin tutkinnossa oli suurin, minkä se Qing-dynastian aikana sai, kunnes vuonna 1660 otettiin käyttöön pienemmät kiintiöt.


title: Dorgon

text: Dorgonin valtakaudella Qing alisti valtaansa melkein koko Kiinan ja karkotti lojalistisen Eteläisen Mingin vastarintaliikkeen kauas Kiinan lounaisiin osiin. Kukistettuaan Qingin vastaiset kapinat Hebeissä ja Shandongissa kesällä ja syksyllä 1644 Dorgon lähetti armeijansa karkottamaan Li Zichemgin tärkestä Xianin kaupungista, jossa hän ylläpiti päämajaansa paettuaan Pekingistä kesäkuun alussa 1644.. Qing-armeijoiden painostuksen alaisena Lin oli pakko poistua Xianista helmikuussa 1645, ja saman vuoden syyskuussa, oleskeltuaan välillä useissa maakunnissa, hän joko teki itsemurhan tai hänet surmasi joukko talonpoikia, jotka olivat liittyneet itsepuolustukseen tänä aikana, jolloin rosvoja oli kaikkialla.


title: Dorgon

text: Valloitettuaan Xianin Qing-hallinto aloitti huhtikuussa 1645 sotatoimet Jianganin rikasta kauppa- ja maatalousseutua vastaan Jangtsen alajuoksun varrella, jonne Ming-dynastian prinssi Fu oli kesäkuussa 1644 perustanut oman valtapiirinsä. Fu oli kruunattu Kiinan keisariksi 19. kesäkuuta 1644. Eripuraisuutensa vuoksi Eteläinen Ming ei kuitenkaan voinut ylläpitää tehokasta vastarintaa. Qing-sotajoukot levittäytyivät etelään ja valtasivat Xuzhoun kaupungin Huai-joen pohjoispuolella toukokuun alussa 1645 ja saapuivat pian Yangzhouhun, Eteläisen Mingin pohjoisen puolustuslinjan tärkeimpään kaupunkiin.. Shi Kefa puolusti kaupunkia urhoollisesti ja kieltäytyi antautumasta, mutta viikon kestäneen taistelun jälkeen mantšujen tykistö valloitti kaupungin 20. toukokuuta. Dorgonin veli Dodo määräsi Yangshoun koko väestön surmattavaksi. Tarkoituksensa mukaisesti tämä joukkoteloitus sai muutkin Jiangnanin kaupungit antautumaan Qingille. Niinpä Nanking antautui taistelutta 16. kesäkuuta sen jälkeen, kun sen viimeiset puolustajat olivat saaneet Dodon lupaamaan, ettei hän tekisi kaupungin asukkaille vahinkoa. Pian sen jälkeen Qing sai Ming-keisarin vangituksi, ja tämä kuoli Pekingissä seuraavan vuonna. Jiangnanin tärkeimmät kaupungit kuten Suzhou ja Hangzhou valloitettiin heinäkuun alussa 1645, minkä jälkeen Qingin ja Eteläisen Mingin valtapiirin raja oli saatu työnnetyksi Qiantang-joen eteläpuolelle.


title: Dorgon

text: 21. heinäkuuta 1645, sen jälkeen kun Jiangnan näytti olevan pakotettu rauhaan, Dorgon antoi ajan oloihin nähden varsin huonosti sopivan määräyksen, jonka mukaan kaikkien kiinalaisten oli ajettava otsatukkansa pois ja sidottava jäljelle jääneet hiuksensa niskapalmikoksi samalla tavalla kuin mantšut olivat tehneet. Määräyksen noudattamatta jättämisestä seurasi kuolemanrangaistus. Tämä symbolista alistumista merkitsevä toimenpide auttoi mantšuja erottamaan kannattajansa vihollisistaan. Han-kiinalaiset virkamiehet ja oppineet kuitenkin pitivät uutta hiusmallia häpeällisenä ja alentavana, koska se oli vastoin kungfutselaisuuden sääntöä, jonka mukaan keho oli pidettävä koskemattomana, kun taas suuri yleisö samasti hiusten leikkaamisen mieskunnon menetykseen. Koska määräys yhdisti kaikkiin yhteiskuntaluokkiin kuuluvat kiinalaiset Qing-hallintoa vastaan, se vaikeutti huomattavasti Qing-dynastian valloitushankkeita. Kun Jiadingin ja Songjiangin väestö uhmasi määräystä, entinen Ming-kenraali Li Chendong (李成東; k. 1649) pani näissä maakunnissa toimeen joukkoteloitukset, Jiadingissa 24. elokuuta ja Songjiangissa 22. syyskuuta.. Jianguin piti myös puoliaan Qing-armeijaa vastaan 83 päivän ajan. Kun kaupungin muurit lopulta murrettiin 9. lokakuuta 1645, entisen Ming-armeijan upseerin Liu Liangzuo (劉良佐; k. 1667) johtama sotaväenosasto surmasi kaupungin koko väestön, noin 74 000 - 100 000 henkeä. Nämä joukkoteloitukset tekivät lopun vastarinnasta Qingiä vastaan Jangtsen alajuoksun seudulla. Osa vakaumuksellisista lojalisteista ryhtyi erakoiksi siinä toivossa, että vaikka eivät voineetkaan menestyä sotilaallisesti, heidän vetäytymisensä maailmasta vähintäänkin symboloisi heidän jatkuvaa uhmaansa vierasta hallitusvaltaa vastaan.


title: Dorgon

text: Nankingin kukistuttua kaksi Mingin hovin jäsentä perusti uudet Eteläisen Mingin hallitukset. Toisen perusti Fujianin rannikkoseudulle Zhu Yujian, joka oli Ming-dynastian perustajan Zhu Yuanzhangin jälkeläinen yhdeksännessä polvessa ja otti keisariksi julistauduttuaan nimen Longwu; toisen taas perusti Zhu Yihai eli prinssi Lu Zhejiangin alueelle. Nämä kaksi eivät kuitenkaan onnistuneet toimimaan yhdessä, minkä vuoksi heidän menestymisen mahdollisuudet olivat entistäkin pienemmät. Heinäkuussa 1646 Etelä-Kiinassa käytiin vielä taistelu, jossa prinssi Bolo hajotti prinssi Lun hovin Zhejiangissa ja aikoi hyökätä Longwun hoviin Fujianiin. Zhu Yujian vangittiin ja 6. lokakuuta lopulta teloitettiin Tingzhoussa, Fujianin länsiosassa. Hänen ottopoikansa Koxinga pakeni Taiwanin saarelle. Marraskuussa Ming-dynastian viimeisestkin vastarinnan pesäkkeet saatiin kukistetuiksi.


title: Dorgon

text: Vuoden 1646 lopulla Kantonin maakunnassa ilmaantui vielä kaksi Eteläiseen Ming-dynastiaan kuuluvaa monarkkia, jotka hallitsivat nimillä Shaowu ja Yongli. Koska hovipuvuista oli puutetta, Shaowun hovin oli hankittava niitä teattereista. Nämä kaksi Ming-hallitusta taistelivat toisiaan vastaan tammikuun 20. päivään 1647 saakka, jolloin LI Chendongin johtama pieni Qing-armeijan osasto valtasi Kantonin, surmasi Shaowun ja karkotti Yonglin hovin Nanningiin Guangxiin. Toukokuussa 1648 Li kuitenkin jälleen kapinoi Qingiä vastaan, ja ja samanaikainen toisen Ming-kenraalin kapina auttoi Yonglia saamaan jälleen hallintaansa suurimman osan Etelä-Kiinaa. Nämä lojalistien hankkeet loppuivat kuitenkin lyhyeen. Uudet Qing-armeijat saivat pian vallatuksi takaisin Huguangin (nykyisen Hubein ja Hunanin), Jiangxin ja Quandongin maakunnat vuosina 1649 ja 1650. Keisari Yonglin oli jälleen paettava. Lopulta 24. marraskuuta 1650 Shang Kexin johtamat Qing-sotavoimat valloittivat Kantonin ja surmasivat suuren osan kaupungin asukkaista, kaikkiaan 70 000 henkeä.


title: Dorgon

text: Sillä välin, lokakuussa 1646, prinssi Hooge, Hong taijin pojan, joka oli hävinnyt kiistan vallanperimyksestä vuonna 1643, johti Qing-armeijoita, jotka saavuttivat Sichuanin, missä heidän tehtävänä oli tuhota kapinallisjohtaja Zhang Xianzhongin hallitus. Zhang sai surmansa 1. helmikuuta 1647 taistelussa Qingiä vastaan lähellä Xichongia keskeisessä Sichuanissa. Samana vuonna 1646 vielä pohjoisempana muslimijohtaja, joka kiinalaisissa lähteissä tunnetaan nimellä Milayin (米喇印), kapinoi Qing-hallintoa vastaan Gansussa. Hän liittoutui pian toisen muslimin, Ding Guodongin (丁國棟) kanssa. He julistivat aikovansa palauttaa Ming-dynastian valtaan, valloittivat Gansussa useita kaupunkeja, muun muassa maakunnan pääkaupungin Lanzhoun. Nämä kapinallisjohtajat olivat halukkaita yhteistyöhön muidenkin kuin muslimien kanssa, mikä viittaa siihen, etteivät he toimineet yksinomaan uskonnollisista vaikuttimista. Meng Qiaofang (孟喬芳; 1595–1654) vangitsi ja surmasi sekä Milayinin että Ding Guodongin vuonna 1648, ja vuonna 1650 muslimikapinalliset oli saatu kukistetuiksi taisteluissa.


title: Dorgon

text: Dorgon kuoli vuonna 1650 metsästysretkellä Kharahotunissa, nykyisessä Chengdessä, Hebeissä. Hänelle myönnettiin postuumisti arvonimi Keisari Yi () ja temppelinimi "Chengzong" (成宗), vaikka hän ei missään vaiheessa ollutkaan keisarina. Keisari Shunzhi jopa kumartui Dorgonin ruumisarkun edessä kolme kertaa hänen hautajaisissaan.


title: Dorgon

text: Vuonna 1651 Dorgonin kilpailijat, joita johti aikaisempi kanssahallitsija Jirgalang, toimittivat keisari Shunzhille pitkän muistion, jossa lueteltiin suuri joukko Dorgonin tekemiä rikoksia kuten keltaisen mekon hallussapito, mikä oli ehdottomasti varattu vain keisarille, salajuoni valtaistuimen anastamiseksi keisari Sunzhilta nimittämällä itseään "keisarin isäksi", prinssi Hoogen murha ja Hoogen jalkavaimojen otto itselle. Keisari Shunzhi riisti postuumisti Dorgonilta hänen arvonimensä ja jopa kaivoi hänen ruumiinsa pois haudasta ja ruoski sitä julkisesti. On arveltu, että Shunzhi vihasi Dorgonia ja piti häntä uhkana valtaistuimelle. Dorgonin maine kuitenkin palautettiin keisari Kangxin aikana. Vuonna 1778 keisari Qianlong myönsi Dorgonille postuumisti nimen "zhong" (忠; "lojaali"), joten Dorgonin postuumi arvonimi kokonaisuudessaan kuului siitä lähtien: "Ruizhongin ensimmäisen luokan prinssi" (和碩睿忠親王).


title: Dorgon

text: Dorgonilla ei ollut poikia, vain yksi tytär. Hän kuitenkin adoptoi veljenpoikansa Dorbon, veljensä Dodon viidennen pojan, joka täten peri Dorgonin prinssillisen arvonimen.


title: Knock Out (Transformers)

text: Knock Out (tai Knockout) on kuvitteellinen robotti "Transformers"-universumissa.


title: Knock Out (Transformers)

text: Knockout on yksi Decepticonien Micromastereista, joka muuntautuu hinausautoksi. Knockout ja hänen partnerinsa grit voivat yhdistäytyä isommaksi hinausautoksi. Knockout oli mukana tähtisillan taistelussa megatronin joukoissa.


title: Knock Out (Transformers)

text: "ssa" Knock Out oli Mini-Con, joka kuului Maastosotilaalliseen ryhmään ("Land Military Team"), johon kuuluivat myös Bonecrusher ja Wreckage. Muun maasotilaallisen ryhmän kanssa Knock Out valittiin auttamaan Megatronia tappamaan Optimus Prime portaaleja käyttämällä. Mini-conit houkuttelivat autobotit seuraaman heitä portaaliin jättäen optimuksen kohtaamaan Megatronin yksin. Knock Out ja maasotilaallinen ryhmä kiinnoistuivat rauhasta ja jatkoivat Megatronille palvelemista kunnes Optimus antautui heidän laser tulelleen. Vaikuttuneina hänen teostaan maasotilaallinen ryhmä kääntyi Megatronia vastaan ja palasivat Optimuksen mukana Autobottien tukikohtaan.


title: Knock Out (Transformers)

text: "in" leluversioissa Knock Out toimi Ultra Magnuksen Mini-Con -kumppanina. Sodassa palvelemisen jälkeen ultra magnus ja knock out saivat komentoonsa iron hope lippulaivan. Knock out muuntautui panssaroiduksi rekaksi.


title: Knock Out (Transformers)

text: "ssa "Knock Out on Autobotti, joka ei esiintynyt itse elokuvassa, vaan ainoastaan siihen pohjautuvissa sarjakuvissa ja leluissa.


title: Knock Out (Transformers)

text: "ssa" Knock Out on Decepticonien on liukas, ovela ja hienosteleva, ilkeä lääkintämies, joka on suorittanut elintärkeitä leikkauksia jopa itse Megatronille. Hän seuraa myös aktiivisesti ihmisten kulttuuria. Mutta hänellä on kuitenkin tapana suuttua jokaisesta hänen maalipintaansa tulleesta tahrasta tai naarmusta. Knock Out muuntautuu punaiseksi urheiluautoksi, joka muistuttaa Aston Martin DBS V12 -mallia ja hänen äänenään sarjassa on Daran Norris.


title: Knock Out (Transformers)

text: Kun Starscreamille valitettiin siitä, ettei pahasti haavoittuneen Megatronin terveys kohentunut, hän kutsui Knock Outin ja tämän huligaanimaisen työtoverin, Breakdownin, Maahan nopeuttamaan prosessia, vaikka Starscream todella suunnitteli Megatronin syrjäyttämistä. Starscream tarjosi Knock Outille paikkaa tämän oikeankädenmiehenä, jos tämä auttaisi vakuuttamaan Megatronille uskollisen Soundwaven siitä, ettei Megatron enää heräisi. Tämä ei kuitenkaan tapahtunut, sillä Megatron heräsi hyväksikäyttämällä Autobotti Bumblebeen kehoa.


title: Knock Out (Transformers)

text: Aiheutettuaan Starscreamin painostamana synteettisen energonin sekä pimeän energonin kanssa tehdyillä kokeilla paljon tuhoa "Nemesis"-aluksella, hän joutui luovuttamaan kaikki projektinsa Shockwavelle ja työskentelemään vastedes hänen alaisuudessaan. Kun Autobotit lopulta kukistivat Megatronin, valtasivat "Nemesiksen" ja käyttivät alukseen rakennetun uuden Omegalukon cybermateriaa Cybertronin ytimen elvyttämiseen, Knock Out päätti vaihtaa Autobottien puolelle, mutta hänet vangittiin tavallisten Vehicon-sotilaiden ohella "Nemesiksen" tyrmiin.


title: Knock Out (Transformers)

text: Elokuvassa "" Starscream vapautti Knock Outin ja Vehiconit ja otti aluksen holvista Jähmettäjän () vallatakseen "Nemesiksen" paetakseen Megatronin ruumiin vallannutta Unicronia, joka yritti tuhota Cybertronin. Mutta Knock Out osoitti lopulta kääntyneensä oikeasti Autobottien puolelle ja tyrmäsi Starscreamin tuhoten samalla Jähmettäjän, vaikka Autobotit olisivat tarvinneet sitä.


title: Xavier Bettel

text: Xavier Bettel (s. 3. marraskuuta 1973 Luxemburg) on Luxemburgin nykyinen pääministeri. Hän on toiminut pääministerinä 4. joulukuuta 2013 alkaen, jolloin vuodesta 1995 lähtien pääministerinä toiminut Jean-Claude Juncker jätti tehtävän. Bettel edustaa Luxemburgin Demokraattista puoluetta. Hän toimi ennen pääministerin tehtäviä Luxemburgin kaupungin pormestarina sekä kansanedustajana että kunnanvaltuutettuna.


title: Xavier Bettel

text: Bettel valittiin Demokraattisen puolueen puheenjohtajaksi tammikuussa 2013 ja hänet nimitettiin lokakuussa käytyjen parlamenttivaalien jälkeen Luxemburgin pääministeriksi 4. joulukuuta 2013. Pääministerin tehtävien ohella Bettel toimii maan viestintä- ja media-asioista sekä uskonnollisista asioista vastaavana ministerinä. Bettelin hallitus koostuu Demokraattisen puolueen lisäksi Luxemburgin sosialistisesta työväenpuolueesta ja Vihreistä.


title: Xavier Bettel

text: Aloitettuaan pääministerinä Bettelin uskottiin ajavan samaa sukupuolta olevien avioliiton laillistamista, koulujen uskontotuntien korvaamista yleisellä etiikan opetuksella ja valtion menojen karsimista, jotta Luxemburg voisi säilyttää korkeimman AAA-luottoluokituksensa.


title: Xavier Bettel

text: Bettel kertoi syyskuussa 2015 luopuvansa Demokraattisen puolueen johdosta voidakseen keskittyä paremmin hoitamaan pääministerin tehtäviänsä. Hänen seuraajakseen puolueen johtajaksi valittiin Corinne Cahen marraskuussa 2015. Puoluekokouksessa Bettel tunnusti, että Demokraattisen puolueen kaksi vuotta kestäneen hallituskauden aikana joitakin virheitä oli tehty, mutta kaikesta huolimatta monia tavoitteita oli saavutettu ja maa oli kehittynyt paljon viime vuosien aikana.


title: Xavier Bettel

text: Bettel on Luxemburgin ensimmäinen avoimesti homoseksuaali pääministeri. Hän kertoi asiasta julkisesti ensimmäisen kerran esiintyessään RTL-televisiokanavalla vuonna 2008.


title: Xavier Bettel

text: Bettelin aviopuoliso on belgialainen, arkkitehtina työskentelevä Gauthier Destenay. He menivät naimisiin 15. toukokuuta 2015 samaa sukupuolta olevien parien avioitumisen tultua mahdolliseksi Luxemburgissa saman vuoden alussa. Bettel ja Destenay olivat olleet aiemmin rekisteröidyssä parisuhteessa vuodesta 2010.


title: Rupprecht (Baijerin kruununprinssi)

text: Rupprecht Maria Luitpold Ferdinand (; 18. toukokuuta 1869 München – 2. elokuuta 1955 Starnberg) oli Baijerin kuningaskunnan viimeinen kruununprinssi. Hän oli myös Saksan armeijan sotamarsalkka ja palveli komentajana ensimmäisessä maailmansodassa.


title: Rupprecht (Baijerin kruununprinssi)

text: Wittelsbachin hallitsijasukuun kuulunut Rupprecht oli kuningas Ludvig III:n ja kuningatar Maria Teresian vanhin poika. Hän aloitti sotilasuransa jalkaväen aliluutnanttina vuonna 1886, kävi sotilasakatemian 1890 ja yleni vuoteen 1900 mennessä kenraalimajuriksi. Vuonna 1903 hänet ylennettiin kenraaliluutnantiksi ja nimitettiin Baijerin ensimmäisen sotilaspiirin komentajaksi, mistä hän siirtyi 1906 Baijerin ensimmäisen armeijakunnan komentajaksi. Maailmansodan alkaessa vuonna 1914 Rupprecht oli sotilasarvoltaan kenraalieversti ja toimi Saksan neljännen sotilaspiirin tarkastajana. Sodan puhjettua hänet nimitettiin komentamaan Saksan kuudetta armeijaa, joka oli sijoitettu Lothringeniin torjumaan Ranskan odotettavissa ollutta hyökkäystä. Ranskalaiset käynnistivät suunnitelma XVII:n mukaisen hyökkäyksensä 14. elokuuta 1914. Seuranneessa Lothringenin taistelussa Rupprecht perääntyi ensin hämäystarkoituksessa, mutta iski sitten takaisin rajulla ja ovelalla vastahyökkäyksellä. Vastahyökkäys käynnistyi 20. elokuuta Metzin ja Vosgesin välisellä 70 kilometrin levyisellä rintamaosuudella, ja ranskalaiset lyötiin takaisin koko matkalla. Rupprechtin armeija jatkoi saman tien hyökkäystään Moselin yli.


title: Rupprecht (Baijerin kruununprinssi)

text: Syksyllä 1914 Rupprechtin armeija siirrettiin Pohjois-Ranskaan, jossa hän onnistui Arrasin seudulla käydyissä ankarissa taisteluissa torjumaan seuraavan vuoden aikana useita ranskalaisten ja brittien hyökkäyksiä. Hänet ylennettiin elokuussa 1916 kenraalisotamarsalkaksi, ja hänen johtoonsa annettiin Saksan pohjoisista armeijoista koottu ”armeijaryhmä Rupprecht”. Kyseinen armeijaryhmä osallistui vuosina 1916–1917 muun muassa Sommen, Arrasin ja Flanderin taisteluihin, maaliskuussa 1918 hyökkäykseen Amiensia vastaan ja huhtikuussa 1918 Lysin taisteluun. Rupprechtin on sanottu olleen paras Saksan kuninkaallista alkuperää olleista komentajista ensimmäisen maailmansodan aikana. Hänellä oli kiistoja ylipäällikkö Erich von Falkenhaynin kanssa, koska tämä pyrki kontrolloimaan keskitetysti kaikkia taistelustrategioita.


title: Rupprecht (Baijerin kruununprinssi)

text: Rupprecht vetäytyi eläkkeelle menetettyään kuninkaallisen asemansa vuoden 1918 vallankumouksen seurauksena. Hän ei kuitenkaan tunnustanut isänsä kruunustaluopumista, koska tämä oli ilmoittanut luopuvansa hallitustehtävistä vain tilapäisesti. Ludvig III:n kuoltua lokakuussa 1921 Rupprecht ilmoitti oikeuden Baijerin kruunuun siirtyneen itselleen, ja Baijerin monarkistit tukivat häntä. Hän esiintyi myöhemmin natsien vallan vastustajana ja siirtyi vuonna 1938 maanpakoon Italiaan, jossa asui koko toisen maailmansodan ajan. Hänen perheensä vangittiin vuonna 1944, ja heitä pidettiin keskitysleirillä sodan loppuun asti, mutta Rupprecht itse vältti pidätyksen.


title: Rupprecht (Baijerin kruununprinssi)

text: Kruununprinssi Rupprecht nai vuonna 1900 Baijerin herttuatar Maria Gabriellan, joka kuoli vuonna 1912. He saivat yhden pojan, vuonna 1905 syntyneen Albrechtin. Rupprecht meni toisen kerran naimisiin vuonna 1921 Luxemburgin prinsessa Antoinetten kanssa, ja he saivat pojan sekä kaksi tytärtä. Koska Rupprechtin äiti oli Englannin Stuartien jälkeläinen, Rupprecht oli äitinsä kuoltua teoriassa jakobiittien ehdokas Britannian kruununtavoittelijaksi.


title: Vihtori Siivo

text: Vihtori Siivo (16. elokuuta 1913 Lappi Tl – 10. lokakuuta 2015 Kankaanpää) oli suomalainen sotaveteraani ja yrittäjä. Siivo omisti Viso Oy -nimisen kaupan alan yrityksen, toimi Keskon ja Raision luottamuselimissä ja sai talousneuvoksen arvonimen vuonna 1973.


title: Vihtori Siivo

text: Siivo toimi talvisodan aikana vääpelinä JR 29:ssä ja jatkosodan aikana JR 56:ssa. Vuoden 2013 itsenäisyyspäivän vastaanotolla Siivo oli ensimmäinen presidentti Sauli Niinistöä kätellyt vieras. Hän peri tämän tehtävän kapteeni Tuomas Gerdtilta. Hän toimi myös Kankaanpään Sotaveteraanien kunniapuheenjohtajana.


title: Vihtori Siivo

text: Leena Ruohola ja Kari Asp ovat kirjoittaneet Siivon elämästä teoksen "Vihtorin vuosikymmenet: diplomikauppias Vihtori Siivon jäljillä Etelä-Satakunnassa".


title: Forced to Bleed

text: Forced to Bleed on yhdysvaltalaisen brutaalin death metal -yhtyeen Severed Saviorin EP-levy. Se julkaistiin vuonna 2001 levymerkillä Disfigured Records.Kappaleet 4–8 ovat yhtyeen vuoden 2000 demolta "Puddle of Gore".


title: Villanella

text: Villanella (italiaa) oli 1500-1600-luvulla varsinkin Napolissa suosittu homofoninen kuorololaulutyyppi.


title: Ravil Sabitov

text: Ravil Rufailovitš Sabitov (, s. 8. tammikuuta 1968, Kertš, Ukrainan SNT, Neuvostoliitto) on ukrainalais-venäläinen jalkapallovalmentaja ja entinen jalkapalloilija. Hänen pelipaikkansa oli puolustaja. Kaudella 2014 Sabitov toimii Kakkosessa pelaavan FC Myllypuron päävalmentajana.


title: Ravil Sabitov

text: Sabitov on Moskovan Dynamon kasvatti. Hän pelasi kasvattajaseuransa riveissä Neuvostoliiton jalkapallon mestaruussarjassa vuosina 1989–1990. Vuonna 1991 Sabitov siirtyi Moskovan Lokomotiviin, jossa hän pelasi Neuvostoliiton mestaruussarjaa kaudella 1991 ja Venäjän pääsarjaa 1992–1993. Vuonna 1994 Sabitov siirtyi belgialaiseen KSV Waregemiin, josta palasi seuraavana vuonna kasvattajaseuraansa Moskovan Dynamoon.


title: Ravil Sabitov

text: Sabitov lopetti pelaajauransa vuonna 1996 ja ryhtyi valmentajaksi. Hän on toiminut päävalmentajana mm. FK Himkissä Venäjän 1. divisioonassa, FK Tobolissa Kazakstanin Superliigassa ja Venäjän alle 19-vuotiaiden maajoukkuessa. Vuonna 2012 Sabitov valmensi FC Daugavaa Latvian pääsarjassa Virslīgassa, ja joukkue voitti hänen alaisuudessaan Latvian mestaruuden. Kaudeksi 2013 Sabitov siirtyi Helsinkiin Kolmoseen perustetun uuden seuran, FC Myllypuron, päävalmentajaksi, ja joukkue nousi heti ensimmäisellä kaudellaan Kakkoseen.


title: Nurkkatanssit

text: Nurkkatanssit tarkoittavat erityisten tanssipaikkojen ulkopuolella yksityisasunnoissa (tällaisen toiminnan sallivien "nurkissa"), ladoissa tai luonnossa järjestettyjä tanssitilaisuuksia, joilla ei ollut viranomaisten lupaa ja joita koskeva tieto ei siksi ollut julkista. Nurkkatansseina on viimeksi laajalti pidetty erityisesti sota-aikaisen tanssikiellon vallitessa järjestettyjä tilaisuuksia, mutta itse perinne on vanhempi. Suikkanen (2012) mainitsee sota-aikaisten nurkkatanssien nojanneen 1800-luvun tanssiperinteeseen. Ryynänen (2004) ulottaa ilmiön tarkastelun 1600-luvulle saakka.


title: Nurkkatanssit

text: Nurkkatansseja säestettiin perinteisesti yleisillä, mukana kuljetettavilla soittimilla, kuten viululla, haitarilla tai mandoliinilla. 1930-luvulta lähtien soittimia täydensi tai korvasi matkagramofoni.


title: Nurkkatanssit

text: Paitsi, että osallistuminen nurkkatansseihin ja niiden järjestäminen vastasivat nuorten tarpeeseen kohdata toisiaan ja pitää hauskaa, niihin sisältyi myös kielletyn viehätystä ja uhmaa viranomaisia kohtaan. Ilmiön arvostelun kärkenä puolestaan oli ajatus, että luvattomiin tanssitilaisuuksiin liittyi alkoholin käyttöä ja salakauppaa sekä sukupuolimoraalin höltymistä.


title: Kaulusvalmuska

text: Kaulusvalmuska ("Tricholoma focale") on valmuskojen sukuun kuuluva laji. Se ei ole myrkyllinen, mutta ei myöskään hyvä ruokasieni.


title: Kaulusvalmuska

text:
Kaulusvalmuska muistuttaa ulkonäöltään tuoksuvalmuskaa ja kuusentuoksuvalmuskaa. Sillä ei kuitenkaan ole samanlaista kuviointia kuin tuoksuvalmuskalla.
Sen jalassa on näyttävä rengas. Lakin väri on oranssinruskea.


title: Kaulusvalmuska

text: Kaulusvalmuskaa tavataan kuivissa mäntymetsissä.


title: Levels

text: "Levels" on ruotsalaisen house-artisti Aviciin vuonna 2011 julkaistu single hänen ensimmäiseltä Extended Play- levyltä The Singles. Kappale menestyi hyvin listoilla ja siitä on tehty useita remixejä. Se sisältää samanlaisuuksia Flo Ridan Good Feeling-kappaleen kanssa.


title: Unionikirje

text: Unionikirje () oli kuningatar Margareetan 13. heinäkuuta 1397 laatima Kalmarin unionin perustamissopimus. Sen tarkoituksena oli sitoa Pohjoismaat tiukemmin yhteen kuin pelkän personaaliunionin kautta, mikä oli syntynyt Eerik XIII Pommerilaisen tultua kruunatuksi kuninkaaksi 17. kesäkuuta 1397 pohjoismaisessa herrainkokouksessa.


title: Unionikirje

text: Unionikirjeessä Tanskan, Ruotsin ja Norjan piispat, papisto, ritarit, asemiehet ja yhteinen rahvas sopivat edustajiensa välityksellä unionin säilyttämisestä ikuisesti. Kuninkaan valintatavasta sovittiin, että jos Eerik ei jättäisi jälkeensä poikia, tapahtuisi yhteinen vapaa vaali. Ruotsin neuvottelijoiden toivomuksesta kirjeeseen tuli maininta, että kuninkaan tuli hallita kutakin maata sen omien lakien mukaisesti.


title: Unionikirje

text: Unionikirjeessä ei ole eri osapuolten allekirjoituksia, vaan heidän sinettinsä, koska asia jätettiin eri valtakuntien säätyjen vahvistettavaksi. Vahvistuksia ei koskaan tehty, koska Margareeta ei halunnut omalta puoleltaan sitoutua sen määräyksiin. Seurauksena oli Tanskan johtoasema unionissa ja Ruotsin aseman heikentyminen.


title: George Milne

text: George Francis Milne (5. marraskuuta 1866 Aberdeen, Skotlanti – 23. maaliskuuta 1948 Lontoo) oli brittiläinen sotamarsalkka, joka toimi Britannian pääesikunnan päällikkönä vuosina 1926–1933.


title: George Milne

text: Milne valmistui Woolwichin kuninkaallisesta sotilasakatemiasta vuonna 1885 ja Camberleyn yleisesikuntakoulusta vuonna 1897. Hän osallistui tykistöupseerina Omdurmanin taisteluun vuonna 1898. Buurisodan aikana vuosina 1899–1902 Milne toimi everstiluutnanttina Herbert Kitchenerin esikunnan tiedusteluosastolla. Ensimmäisen maailmansodan puhjetessa Milne oli neljännen divisioonan komentajana, ja hän johti sitä sodan alussa Le Cateaun, Marnen ja Aisnen taisteluissa. Hänet ylennettiin lokakuussa 1914 prikaatinkenraaliksi ja seuraavana vuonna kenraalimajuriksi, ja siirrettiin sen jälkeen Balkanille Salonikin rintamalle 27:nnen divisioonan komentajaksi. Tammikuusta 1916 alkaen Milne oli kaikkien Salonikiin sijoitettujen brittiläisten joukkojen komentaja ranskalaisen ylipäällikön, Maurice Sarrailin alaisuudessa. Britannian armeijan esikuntapäällikkö William Robertson ei kuitenkaan halunnut hyökkäyksiä käynnistettävän Salonikin rintamalla, mikä rajoitti Milnen toimintamahdollisuuksia. Tilanne muuttui kun Sarrail korvattiin uudella ylipäälliköllä, ja saatuaan luvan Milne komensi huhtikuussa 1917 joukkonsa hyökkäykseen Dojran-järvellä. Operaatiossa malariasta kärsineet brittijoukot kokivat suuria tappiot ilman merkittävää menestystä. Ympärysvallat eivät tämän jälkeen toteuttaneet Salonikin rintamalla hyökkäysoperaatiota ennen syksyn 1918 menestyksekästä Vardarin offensiivia.


title: George Milne

text: Turkin taivuttua aselepoon maailmansodan lopussa Milnen joukot miehittivät Konstantinopolia vuoteen 1920. Samana vuonna hänet ylennettiin kenraaliksi. Vuodesta 1922 Milne toimi itäisen joukko-osaston komentajana, kunnes hänet 1926 nimitettiin imperiumin pääesikunnan ("Imperial General Staff") päälliköksi vuonna 1926. Hän jäi eläkkeelle 1933 sotamarsalkan arvoisena. Milne aateloitiin ja hänestä tuli paroni Milne of Salonika and Rubislaw. Toisen maailmansodan aikana hän palveli vielä kodinturvajoukoissa.


title: Longplayer

text: Longplayer on musiikkikappale, joka on suunniteltu kestämään tuhat vuotta. Kappale alkoi soimaan tammikuun ensimmäisenä päivänä vuonna 2000 ja sen pitäisi loppua vuonna 31. joulukuuta vuonna 2999, jos mikään ei mene pieleen. Sinä päivänä sama kappale alkaa soimaan uudestaan.


title: Longplayer

text: Longplayer on alkuperäisesti 20 minuutin ja 20 sekunnin pituinen kappale, jonka on tehnyt Jem Finer. Hänen tekemä kappale on muokattu soimaan uudestaan ja uudestaan. Kappale nauhoitettiin vuonna 1999.


Longplayer


title: Vilppulankoski

text: Vilppulankoski on koski Vilppulassa Keuruun reitin alajuoksulla. Sen putouskorkeus on 2,3 metriä. Sen vesi lähtee Kotaselältä ja virtaa Kirkkosalmen kautta Ruojärven Huutoselälle.


title: IFK Uppsala

text: IFK Uppsala on ruotsalainen urheiluseura. Seura perustettiin vuonna 1895, ja se otti ohjelmaansa jalkapallon, jääpallon ja yleisurheilun. Kaikissa lajeissa se oli maansa eliittiä 1900-luvun alussa. 1940-luvulla ohjelmaan otettiin lisäksi käsipallo.


title: IFK Uppsala

text: IFK Uppsala on voittanut Jääpallon Ruotsin mestaruuden 12 kertaa. Mestaruuksista 11 tuli vuosina 1907–1920, ja viimeisin mestaruus vuonna 1933. Ruotsin korkeimmalla sarjatasolla seura ei ole pelannut vuoden 1946 jälkeen.


title: IFK Uppsala

text: IFK:n jääpallotoiminta lopetettiin vuonna 1990, jolloin seura pelasi Ruotsin 4. divisioonassa. Kaudella 2006–2007 IFK Uppsala aloitti uudestaan jääpallotoiminnan. Seuran jääpallojoukkue pelaa Ruotsin neljänneksi korkeimmalla sarjatasolla 2.divisioonassa.


title: IFK Uppsala

text: Jalkapallossa IFK Uppsala on saavuttanut kolme kertaa Ruotsin mestaruuskilpailujen hopeaa, vuosina 1907, 1908 ja 1911. Ruotsin korkeimmalla sarjatasolla se on pelannut kaksi kautta, kaudet 1912–1913 ja 1914–1915. Seuran jalkapallon edustusjoukkue pelaa Ruotsin 5.divisioonassa.


title: IFK Uppsala

text: IFK Uppsala pelasi Ruotsin ensimmäisessä jääkiekko-ottelussa vuonna 1922, kun seura kohtasi saksalaisen Berliner SC:n Tukholman stadionilla.


title: Maakäpinkäinen

text: Maakäpinkäinen ("Coracina maxima") on käpinkäisten heimoon kuuluva varpuslintu.


title: Maakäpinkäinen

text: Maakäpinkäistä tavataan suuressa osassa Australiaa. Lajin ei uskota olevan vaarassa, ja se on luokiteltu elinvoimaiseksi.


title: Jaavankäpinkäinen

text: Jaavankäpinkäinen ("Coracina javensis") on käpinkäisten heimoon kuuluva varpuslintu.


title: Jaavankäpinkäinen

text: Jaavankäpinkäistä tavataan Jaavalla Indonesiassa. Sitä pidettiin melko yleisenä 1990-luvulla. Laji on luokiteltu elinvoimaiseksi.


title: Ulla Winblad

text: Ulla Winblad on monien Carl Michael Bellmanin laulujen päähenkilö. Hänen esikuvansa oli silkkitehtaan työläinen Maria Christina Kjellström (Maria Kristina Kiellström, 1744–1798), joka käytti toisinaan äitipuolensa nimeä Winblad.


title: Alex Carella

text: Alex Carella (s. 5. kesäkuuta 1986 Codogno, Italia) on italialainen F1-veneilijä ja vuosien 2011–2013 sekä 2017 maailmanmestari. F1-veneiden MM-sarjassa Carella edustaa arabiemiirikuntalaista Victory-tiimiä. Kolmen maailmanmestaruuden lisäksi Carellalla on kaudelta 2010 MM-sarjan pronssitila. Carella debytoi F1-veneiden MM-sarjassa kaudella 2010, jolloin hänet valittiin myös vuoden tulokkaaksi. Ensimmäisen kansainvälisen kilpailunsa Carella kilpaili vuonna 2000 Italian mestaruussarjassa. Hän on 177 senttimetriä pitkä ja painaa 64 kiloa. MM-sarjassa hän kilpailee Qatarin lipun alla.


title: Itäsundankäpinkäinen

text: Itäsundankäpinkäinen ("Coracina personata") on käpinkäisten heimoon kuuluva varpuslintu.


title: Itäsundankäpinkäinen

text: Jaavankäpinkäistä tavataan Indonesiassa ja Itä-Timorissa. Lajin ei uskota olevan vaarassa, ja se on luokiteltu elinvoimaiseksi.


title: Burunkäpinkäinen

text: Burunkäpinkäinen ("Coracina fortis") on käpinkäisten heimoon kuuluva varpuslintu.


title: Burunkäpinkäinen

text: Burunkäpinkäistä tavataan Burun saarella Indonesiassa. Laji on harvinainen ja paikallinen, ja se on luokiteltu silmälläpidettäväksi.


title: William Robertson (sotamarsalkka)

text: William Robert Robertson (29. tammikuuta 1860 Welbourn, Lincolnshire – 12. helmikuuta 1933 Lontoo) oli brittiläinen sotamarsalkka. Hän toimi Britannian pääesikunnan päällikkönä ensimmäisen maailmansodan aikana vuosina 1915–1918. Hän on ainoa henkilö, joka on ylennyt Britannian asevoimissa tavallisesta sotamiehestä marsalkaksi.


title: William Robertson (sotamarsalkka)

text: Robertsonin sotilasura alkoi marraskuussa 1877, jolloin hän liittyi värvättynä 17-vuotiaana 16:een ratsuväkirykmenttiin. Hän palveli kymmenen vuotta sotamiehenä, kunnes sai ylennyksen aliupseeriksi. Upseeri hänestä tuli kesäkuussa 1888, jolloin hänet nimitettiin kolmannen rakuunarykmentin aliluutnantiksi. Hän palveli sen jälkeen Intiassa, vuodesta 1892 tiedusteluosastolla Simlan päämajassa. Hän osallistui esikuntatehtävissä vuoden 1894 Chitralin sotaretkeen. Robertson palasi Englantiin vuonna 1896, ja valmistui seuraavana vuonna Camberleyn yleisesikuntakoulusta – ensimmäisenä rivimiestaustaisena kyseisen oppilaitoksen historiassa. Sen jälkeen hän työskenteli sotaministeriön tiedusteluesikunnassa ja palveli buurisodan aikana (1899–1902) ylipäällikkö Frederick Robertsin esikunnassa. Robertson sai marraskuussa 1900 tilapäisen ylennyksen everstiluutnantiksi. Buurisodan päätyttyä hän palasi sotaministeriöön tiedusteluesikunnan ulkomaanosaston päälliköksi. Robertson ylennettiin vuonna 1904 everstiksi ja 1907 hänet nimitettiin Aldershotin varuskuntaa johtaneen Horace Smith-Dorrienin esikuntapäälliköksi. Vuosina 1910–1913 Robertson oli yleisesikuntakoulun komendanttina ja sai ylennyksen kenraalimajuriksi. Sen jälkeen hän palasi jälleen sotaministeriöön, tällä kertaa sotilaskoulutusosaston johtajaksi. Siinä tehtävässä hän oli myös maailmansodan puhjetessa elokuussa 1914.


title: William Robertson (sotamarsalkka)

text: Robertson nimitettiin maailmansodan alussa John Frenchin komentaman birttiläisen siirtoarmeijan päämajoitusmestariksi, mistä hän siirtyi tammikuussa 1915 Frenchin esikuntapäälliköksi ja joulukuussa 1915 koko Britannian asevoimien pääesikunnan päälliköksi. Hänet ylennettiin 1915 kenraaliluutnantiksi ja seuraavana vuonna kenraaliksi. Robertson toimi pääesikunnan päällikkönä sodan loppuun asti. Hän tuki voimakkaasti uudeksi ylipäälliköksi Ranskassa nimitettyä Douglas Haigia, joka vaati Britannian miesvoiman ja sotakaluston keskittämistä länsirintamalle. Myös Robertson uskoi ”ratkaisuun lännessä”. Sotaministerinä vuonna 1915 ja pääministerinä joulukuusta 1916 alkaen toiminut David Lloyd George sen sijaan epäili mahdollisuutta saada aikaan läpimurto lännessä ja kannatti mieluummin operoimista Lähi-idässä. Robertson oli tukenut Lloyd Georgen tuloa hallituksen johtoon, mutta pyrki nyt toimimaan tämän suunnitelmia vastaan. Tilannetta vaikeutti myös Robertsonin ja Haigin keskinäinen epäluottamus. Hallituksen kanssa syntyneiden erimielisyyksien vuoksi Robertson painostettiin lopulta eroamaan esikuntapäällikön tehtävistä helmikuussa 1918. Hän sai siirtyä vähempiarvoiseen tehtävään, ensin itäisen osaston komentajaksi ja toukokuussa 1918 Britannian kotijoukkojen ylipäälliköksi Frenchin tilalle.


title: William Robertson (sotamarsalkka)

text: Huhtikuusta 1919 toukokuuhun 1920 Robertson komensi Reininmaan miehitykseen osallistuneita brittiläisiä joukkoja. Hänet ylennettiin maaliskuussa 1920 sotamarsalkaksi. Robertson julkaisi kaksi muistelmateosta, "From Private to Field Marshal" (1921) sekä kaksiosaisen "Soldiers and Statesmen, 1914–1918" (1926).


title: William Robertson (sotamarsalkka)

text: Robertson lyötiin ritariksi vuonna 1913 ja 1919 hän sai baronetin aatelisarvon.


title: Molukkienkäpinkäinen

text: Molukkienkäpinkäinen ("Coracina atriceps") on käpinkäisten heimoon kuuluva varpuslintu.


title: Molukkienkäpinkäinen

text: Molukkienkäpinkäistä tavataan Indonesiassa. Lajin kannankehitys on vakaa, ja se on luokiteltu elinvoimaiseksi.


title: Purple Records

text: Purple Records oli vuosina 1971–1979 toiminnassa ollut britannialainen levy-yhtiö, jonka perustivat Deep Purple -yhtyeen hallintoon kuuluneet John Coletta ja Tony Edwards. Se oli EMI-yhtiön alamerkki, joka julkaisi pääasiassa Deep Purplen ja sen jäsenten levyjä.


title: Purple Records

text: Vuonna 1998 Simon Robinson perusti yhtiön uudelleen. Hän halusi julkaista Deep Purplen albumien uusintapainoksia ja ennenjulkaisematonta materiaalia yhtyeen levyjen alkuperäisen identiteetin säilyttäen.


title: Windsortuoli

text: Windsortuoli on Windsorin kaupungin mukaan nimensä saanut pehmustamaton käsinojallinen pinnatuoli.


title: Vinogradov

text: Vinogradov, Vinogradoff voi tarkoittaa seuraavia:


title: Goodgame Studios

text: Goodgame Studios on saksalainen netissä pelattaviin Flash-peleihin keskittynyt videopelistudio. Rekisteröityneitä pelaajia pääsivustolla on noin 340 miljoonaa ja vuoden 2017 aikana sen liikevaihto nousi yli miljardiin dollariin.


title: BS BolticGöta

text: BS BolticGöta on jääpalloseura Karlstadista. Seuran edustusjoukkue pelaa Ruotsin toiseksi korkeimmalla sarjatasolla Allsvenskanissa.


title: BS BolticGöta

text: Seura perustettiin toukokuussa vuonna 2000, kun kaksi perinteikästä karlstadilaisseuraa IF Boltic ja IF Karlstad-Göta yhdistyivät. Yhdistymisen syyt olivat taloudelliset. BolticGötan nimessä yhdistyvät molemmat entiset seurat. BolticGötan edeltäjät ovat voittaneet useita Ruotsin jääpallomestaruuksia. IF Göta voitti Ruotsin mestaruuden kolme kertaa, vuosina 1932, 1935 ja 1937. IF Boltic oli 1980-luvulla Ruotsin jääpallon hallitseva seura, se on voittanut Ruotsin mestaruuden yhdeksän kertaa, vuosina 1979, 1980, 1981, 1982, 1983, 1984, 1985, 1988 ja 1995.


title: BS BolticGöta

text: BS BolticGötan perustamista edeltävänä kautena 1999-2000 Boltic pelasi korkeimmalla sarjatasolla Allsvenskanissa ja Karlstad-Göta toiseksi korkeimmalla sarjatasolla 1.divisioonassa. BS BolticGöta peri ensimmäisenä kautenaan Bolticin paikan korkeimmalla sarjatasolla Allsvenskanissa kaudella 2000-2001. Ensimmäisenä kautenaan seura sijoittui kymmenenneksi.


title: BS BolticGöta

text: Seuraavina kausina 2002-2004 BolticGöta oli kolmena peräkkäisenä kautena puolivälierissä, eikä se ole seuran alkuvuosien jälkeen kyennyt parantamaan sijoitustaan. Kaudella 2005-2006 BolticGöta säilytti sarjapaikkansa karsintojen jälkeen, mutta seuraavalla kaudella 2006-2007 se sijoittui sarjan toiseksi viimeiseksi ja putosi Ruotsin pääsarjasta.


title: BS BolticGöta

text: Takaisin korkeimmalle sarjatasolle Elitserieniin BolticGöta nousi, kun se kaudella 2009-2010 voitti Allsvenskanin etelälohkon. Seuraavana kautena 2010-2011 se sijoittui kuitenkin sarjan viimeiseksi ja putosi takaisin Allsvenskaniin. Kaudesta 2011-2012 lähtien seura on pelannut Allsvenskanissa.


title: Pikajuna (lehti)

text: Pikajuna oli Urpo Lahtisen Lehtimiehet Oy:n vuonna 1981 perustama, joka toinen viikko ilmestynyt yleisaikakauslehti, joka yritti vallata markkinoita "Apu-" ja "Seura"-lehdiltä sekä "Suomen Kuvalehdeltä" siinä kuitenkaan onnistumatta. Lehti ilmestyi vain vuoden verran ja teki Lehtimiehille 12 miljoonan markan tappiot.


title: Pikajuna (lehti)

text: "Pikajunan" ensimmäistä numeroa painettiin Mikkelin syväpainossa 220 000 kappaletta pääosin irtonumeromyyntiin; tilaajia oli aluksi tuhatkunta. Lehden kohderyhmänä olivat kaupungeissa asuvat suomalaiset Etelä-Suomessa, ääripisteinä Kotka-Lappeenranta-Jyväskylä-Pori-Turku-Helsinki. Lehden loppuessa vuotta myöhemmin tilauksia oli 20 000 ja levikki kaikkiaan 50–60 000.


title: Pikajuna (lehti)

text: "Pikajunan" keskeisinä tekijöinä olivat Heikki Parkkonen ja Reino Häyry, jotka palasivat lehden loputtua takaisin "Seura"-lehteen. "Pikajunan" toimituksesta jäi kaikkiaan työttömiksi 12 henkeä.


title: Pikajuna (lehti)

text: Ensimmäisessä numerossaan heinäkuussa 1981 "Pikajuna" kertoi ensimmäisenä presidentti Urho Kekkosen heikentyneestä terveydentilasta, jonka muu media oli siihen asti pitänyt tarkoin salassa. Kekkonen jäi sairauslomalle saman vuoden syyskuussa ja erosi presidentin tehtävästä lokakuussa.


title: Virallinen paperi

text: Virallinen paperi on arkistopaperilaatu, joka vanhetessaan muuttuu mahdollisimman vähän. Se valmistetaan lumpusta ja sellusta ja siihen painetaan vesileima. Se kuuluu hienopaperilaatuihin.


title: Brutality Is Law

text: Brutality Is Law on yhdysvaltalaisen brutaalin death metal -yhtyeen Severed Saviorin esikoisalbumi. Se julkaistiin vuonna 2003 levymerkillä Unique Leader Records.


title: Servile Insurrection

text: Servile Insurrection on yhdysvaltalaisen brutaalin death metal -yhtyeen Severed Saviorin toinen studioalbumi. Se julkaistiin vuonna 2008 levymerkillä Willowtip Records.


title: Martin B-10

text: Martin B-10 ("Model 139" ja "Model 166") on amerikkalainen keskiraskas, kaksimoottorinen ja nelipaikkainen pommituskone. Ensilento koitti jo vuonna 1932. Tyyppi hyväksyttiin USA:n lentojoukkojen USAAC:n käyttöön vuonna 1934. Konetyyppiä myytiin lisäksi muutamiin muihin maihin, etenkin Tyynenmeren alueen valtioille. Näin ollen se otti osaa sotaan, jota käytiin japanilaisia vastaan. Konetta myytiin myös Turkkiin.


title: Martin B-10

text: Konetyyppinä saapuessaan palvelukseen, oli B-10 tyyppi varsin moderni. Ottaen huomioon 1930-luvun lopun aikakaudella vallinneen kiivaan kehityksen, eli toisen maailmansodan puhjetessa: se oli ehtinyt jo vanheta pahoin. USAAC oli sen ehtinyt myöskin poistaa ensilinjan käytöstä, jolle konetta valmistettiin kaikkiaan 151 kappaletta. Mukaan luetaan myöskin B-12 -tyypin muunnelmat. Muita käyttäjämaita olivat olleet: Kiina, Thaimaa, sekä Argentiina. Eräs merkittävimistä käyttäjistä on ollut Hollannin Itä-Intian armeijan lentojoukot, joka käytti alatyyppiä "Martin 139WH2".


title: Martin B-10

text: Konetyypin enimmäinen moottoriteho oli 2x 1 000 hevosvoimaa, tältä arvolta parhaassa versiossa. Enimmäinen pommikuorma oli 1 025 kg. Puolustusaseistus käsitti 3x kevyttä 0.30 cal (7,62 mm) konekivääriä, joista jokainen sijaitsi eri ampumoissa.


title: Martin B-10

text: Huippunopeus oli 322 km/h. Pisin lentomatka 950 km maksimilla kuormalla. Lakikorkeus 7 680 m. Moottoreina yksiriviset, 9-sylinteriset Wright Cyclone R-1820-G-102 tähtimoottorit. Niiden teho oli 775 hv kukin.


title: Rapuhaukka

text: Rapuhaukka ("Buteogallus aequinoctialis") on luhtahaukkojen sukuun kuuluva lintu. Sitä tavataan Etelä-Amerikan koillisella rannikkoalueella Brasiliassa, Guyanassa, Ranskan Guayanassa, Surinamessa, Trinidad ja Tobagossa ja Venezuelassa.


title: Rapuhaukka

text: Laji elää mangrovemetsissä ja muilla soisilla alueilla, ja sen ravintoa ovat äyriäiset. Sen määrän arvioidaan olevan vähenemässä mangrovemetsien vähentymisen vuoksi.


title: Rapuhaukka

text: Rapuhaukka on väritykseltään tummanruskea, siivet ovat harmaanruskeat ja alapuoli punaruskea. Lajin koivet ovat kellanoranssit, pyrstö lyhyt, musta ja siinä on keskellä kapea valkoinen raita ja kärjessä valkoista. Siipien ja selän reunus on punaruskea.


title: Antti Syrjäniemi

text: Antti Syrjäniemi (myös Andrew Niemi, 30. marraskuuta 1892 – 1962) oli amerikansuomalainen kuplettilaulaja ja lauluntekijä. Ensimmäisen maailmansodan jälkeen Yhdysvaltoihin muuttanut Syrjäniemi levytti lyhyen uransa aikana viisi kappaletta vuonna 1929. Yhdysvalloissa Syrjäniemi työskenteli aluksi kaivosmiehenä Cape Annin graniittilouhoksella Massachusettsin osavaltiossa, jossa oli työssä paljon muitakin suomalaisia, ja perusti myöhemmin samalle paikkakunnalle suutarinliikkeen. Hän osallistui aktiivisesti paikallisen Väinölän raittiusseuran toimintaan ja esitti ohjelmanumeroita sen juhlissa. Päätoimensa ohella äänilevyjen postimyyntiä harjoittaneen, amerikansuomalaisten keskuudessa laajalti luetun Raivaaja-lehden on arveltu olleen välittäjänä Syrjäniemen päästessä levyttämään. Antti Syrjäniemi asui koko Yhdysvalloissa viettämänsä ajan samalla pikkupaikkakunnalla.


title: Antti Syrjäniemi

text: Syrjäniemen tunnetuin levytys on ”Daytonian apinajuttu”. Se kertoo vuonna 1925 Tennesseessä käydystä ns. Daytonin apinaoikeudenkäynnistä, jossa paikallista opettajaa syytettiin evoluutioteorian opettamista kieltävän lain rikkomisesta. Tunnetuimman version kappaleesta levytti Tuomari Nurmio vuonna 1980. Syrjäniemen esittämänä se on julkaistu myös useilla kokoelmilla, muun muassa Love Recordsin vuonna 1971 ilmestyneellä "Värssyjä sieltä ja täältä" -kokoelmalla. Syrjäniemen levytetty tuotanto käsittää lisäksi kaksi kuplettia sekä kaksi pääosin puhuttua huumorilevytystä. Laulunsa ”Viola Turpeinen tanssit kiipillä” Syrjäniemi omisti tuolloin kuuluisalle harmonikansoittajalle Viola Turpeiselle, jonka soittoon hän oli ihastunut tämän vierailtua hänen kotipaikkakunnallaan. Lama-ajan alettua Victor-levy-yhtiö myytiin radiovastaanottimia valmistaneelle RCA-yhtiölle eikä Syrjäniemeä kutsuttu enää tekemään uusia äänilevyjä. Tästä huolimatta Syrjäniemi oli koko loppuelämänsä ajan suosittu esiintyjä kotipaikkakuntansa suomalaissiirtolaisten piirissä.


title: Antti Syrjäniemi

text: Victor-levymerkille 15. huhtikuuta 1929 levytetyt kappaleet:


title: Mustahaukka

text: Mustahaukka ("Buteogallus anthracinus") on luhtahaukkojen sukuun kuuluva lintu. Sitä tavataan Belizessa, Kolumbiassa, Costa Ricassa, Ecuadorissa, El Salvadorissa, Grenadassa, Guatemalassa, Guyanassa, Hondurasissa, Meksikossa, Nicaraguassa, Panamassa, Perussa, Puerto Ricossa, Saint Luciassa, Saint Vincent ja Grenadiineissa, Trinidad ja Tobagossa, Yhdysvalloissa, Venezuelassa.


title: Mustahaukka

text: Sen elinpiiriä ovat subtrooppisen ja trooppisen vyöhykkeen mangrovekasvillisuus nousuveden rajan yläpuolella, kosteat vuoristoalueet, suot, rannikkoseudun järvet, rantalieju ja suolatasangot. Sen määrän epäillään olevan vähenemässä kosteikkoalueiden tuhoutumisen vuoksi.


title: Sergei Karasjov (jalkapallotuomari)

text: Sergei Gennadjevitš Karasjov (, s. 12. kesäkuuta 1979 Moskova, Venäjä) on venäläinen jalkapalloerotuomari. Hän on toiminut kansainvälisenä erotuomarina vuodesta 2010 alkaen.


title: Liekkikurkkukolibri

text: Liekkikurkkukolibri ("Selasphorus ardens") on kolibreihin kuuluva lintulaji. Laji luokitellaan erittäin uhanalaiseksi ja se kuuluu Panaman endeemiseen lajistoon.


title: Liekkikurkkukolibri

text: Liekkikurkkukolibri on pienikokoinen kolibrilaji ja kasvaa korkeintaan noin 7 cm pitkäksi. Liekkikurkkukolibrikoiras on päälaeltaan, selästään ja siivistään kiiltävän tummanvihreä. Kurkussa on suurikokoienn kaulaan asti ulottuva punainen laikku. Koiraan rinta on valkoinen ja vatsa on väritykseltään vaalean ruskea. Pyrstön väri on punaruskea. Liekkikurkkukolibrinaaras on päästään selästään ja siivistään koiraan tavoin vihreä. Kurkku on vaalean ruskea ja harmaapilkullinen ja vatsa on vaalea.


title: Liekkikurkkukolibri

text: Liekkikurkkukolibria tavataan Panaman länsi- ja keskiosista. Lajin elinympäristöä ovat vuorten juurilla ja rinteillä sijaitsevat pensaikot ja metsien reunamaa. Sitä tavataan tyypillisesti 750–1 800 metrin korkeudessa merenpinnasta. Liekkikurkkukolibrin elintavat ovat huonosti tunnettuja. Liekkikurkkukolibrikannan kooksi arvioidaan 350–1 500 yksilöä. Vaikka se tulee toimeen myös osittain hakatuissa metsissä, on elinympäristön häviäminen laiduntamisen ja metsien hakkuiden vuoksi uhka lajille.


title: Vantaan Kamppailukeskus

text: Vantaan Kamppailukeskus on Suomen menestynein sali potkunyrkkeilyssä. Sali sijaitsee Tikkurilan keskustassa vanhan silkkitehtaan tiloissa ja on toiminut nykyisellä nimellään vuodesta 1999 lähtien. Ennen tätä Vantaan Kamppailukeskus oli nimeltään Vantaan Kickboxing. Salilla voi harrastaa kickboxingia, Krav Magaa, vapaaottelua ja brasilialaista jujutsua. Vantaan Kamppailukeskuksen uudet tilat sijaitsevat 1.1.2014 lähtien osoitteessa Piitie 1, 01510, Vantaa. Salin omistaa Pasi Rantala, joka on valmentanut myös Suomen potkunyrkkeilymaajoukkuetta vuodesta 2000 lähtien.


title: Emese Hunyady

text: Emese Hunyady (ent. Németh-Hunyady, s. 4. maaliskuuta 1966 Budapest) on unkarilaissyntyinen pikaluistelija, joka edusti Itävaltaa vuodesta 1985 solmittuaan avioliiton itävaltalaisen valmentajan Thomas Némethin kanssa. Hän on olympiavoittaja sekä maailman- ja Euroopan-mestari. Hän edusti seuratasolla Magyar Testgyakorlók Köre Vörös Meteor Sportklubia ja wieniläistä Eis und Rollsport Club Eisring-Südiä.


title: Emese Hunyady

text: Hunyady voitti olympiakultaa 1 500 metrillä Lillehammerissa 1994 ajalla 2.02,18. Hän sai samoissa kilpailuissa hopeaa 3 000 metrillä ajalla 4.08,14 ja Albertvillessä 1992 pronssia 3 000 metrillä ajalla 4.24,64. Hän sijoittui olympialaisissa lisäksi neljänneksi 1 500 metrillä ja viidenneksi 3 000 metrillä Naganossa 1998, seitsemänneksi 1 500 metrillä Albertvillessä 1992 ja 1 000 metrillä Lillehammerissa 1994, kahdeksanneksi 5 000 metrillä Naganossa 1998, yhdeksänneksi 3 000 metrillä Salt Lake Cityssä 2002 ja kymmenenneksi 1 000 metrillä Albertvillessä 1992. Hän osallistui kaikkiaan kuusiin olympialaisiin 1984–2002.


title: Emese Hunyady

text: Hunyady voitti yleisluistelun maailmanmestaruuden Buttessa 1994 oltuaan 500 metrillä toinen ja muilla matkoilla nopein. Hän sai yleisluistelun MM-kilpailuissa lisäksi hopeaa 1992 ja 1993, sijoittui neljänneksi 1995 ja 2000, viidenneksi 1999, kahdeksanneksi 1998, yhdeksänneksi 1987 ja kymmenenneksi 1990.


title: Emese Hunyady

text: Matkakohtaisissa MM-kilpailuissa Hunyady voitti kultaa 1 500 metrillä Heerenveenissä 1999 ajalla 1.58,29. Lisäksi hän sai pronssia 1 000 metrillä 1996 ja 1 500 metrillä 2000, sijoittui neljänneksi 1 500 metrillä 1998, kuudenneksi 1 500 metrillä 1997 ja 1 000 metrillä 1998, seitsemänneksi 3 000 metrillä 1999, kahdeksanneksi 1 500 metrillä 1996 ja kymmenenneksi 1 000 metrillä 1997. Sprintti-MM-kilpailuissa hän oli kuudes 1993 ja kymmenes 1989.


title: Emese Hunyady

text: Hunyady voitti Euroopan-mestaruuden Heerenveenissä 1993 yhteispistein 170,721. Hän sai EM-kilpailuissa lisäksi hopeaa 1992 ja pronssia 1994 sekä sijoittui neljänneksi 1991, viidenneksi 1995, kuudenneksi 1996, 1999 ja 2000, kahdeksanneksi 2001 ja yhdeksänneksi 1997. Vuoden 1995 EM-kisoissa hän oli 500 metrillä ja 1 500 metrillä matkojen kolmanneksi nopein.


title: Emese Hunyady

text: Hunyady voitti 1 500 metrin maailmancupin kokonaiskilpailun kaudella 1993–1994. Hän sijoittui samalla matkalla toiseksi kausilla 1990–1991, 1991–1992, 1992–1993 ja 1994–1995 sekä kolmanneksi 1989–1990 ja 1997–1998. 3 000 ja 5 000 metrin yhdistetyssä cupissa hän oli toinen kaudella 1991–1992 ja kolmas 1992–1993. Hän voitti kaikkiaan 12 maailmancupin osakilpailua, sijoittui 16 kertaa toiseksi ja 18 kertaa kolmanneksi.


title: Emese Hunyady

text: Hunyady teki ”miniottelun” maailmanennätyksen 164,658 pistettä Calgaryssa 26.–27. maaliskuuta 1994.


title: Emese Hunyady

text: Aktiiviuransa jälkeen hän muutti puolisonsa Timo Järvisen ja poikansa kanssa Sveitsiin.


title: Ettore Manni

text: Ettore Manni (6. toukokuuta 1927 Rooma – 27. heinäkuuta 1979 Rooma) oli italialainen näyttelijä.


title: Ettore Manni

text: Ulkonäöltään komean ja miehekkään Mannin yli sata elokuvaa käsittävä näyttelijänura alkoi vuonna 1952. Hän esitti pää- ja sivuosia 1950-luvun seikkailu- ja draamaelokuvissa, 1960-luvun vaihteen peplumfilmeissä sekä myöhemmin lukuisissa spagettiwesterneissä. Mannin elokuvista tunnetuin lienee Tony Richardsonin ohjaama "Palava kesä" ("Mademoiselle", 1966).


title: Ettore Manni

text: Manni kuoli ampuma-aseonnettomuudessa, jota on myöhemmin epäilty itsemurhaksi. Hänen viimeinen elokuvansa oli Federico Fellinin "Naisten kaupunki" (1980).


title: Warren Vaché

text: Warren Vaché (s. 21. helmikuuta 1951 Rahway, New Jersey) on yhdysvaltalainen jazzmuusikko. Hän on swingtyylistä musiikkia soittava trumpetisti. Hänen isänsä oli basisti Warren Vaché vanhempi, ja hänen veljensä on klarinetisti Allen Vaché. Hän opiskeli musiikkia Pee Wee Erwinin johdolla ja soitti varhain urallaan Benny Goodmanin, Vic Dickensonin ja Bob Wilberin kanssa. 1970-luvulta lähtien Vaché on toiminut omien kokoonpanojensa johdossa. Hän on tehnyt yhteistyötä myös Scott Hamiltonin kanssa.


title: David Friesen

text: David Friesen (s. 6. toukokuuta 1942 Tacoma, Washington) on yhdysvaltalainen jazzbasisti. Hän on työskennellyt John Handyn, Marian McPartlandin, Joe Hendersonin, Billy Harperin, John Stowellin, Ted Cursonin, Ricky Fordin, Duke Jordanin, ja Mal Waldronin kanssa. Hän teki levytysdebyyttinsä johtajana Muse Recordsilla vuonna 1975. Hän kiersi Neuvostoliitossa Paul Hornin kanssa vuonna 1983. Friesenin instrumentti on Oregon-basso.Kenny Drew


title: David Friesen

text: Billy Harper


title: David Friesen

text: Mal Waldron


title: David Friesen

text: David Friesen verkkosivusto


title: Maasto

text: Maastolla tarkoitetaan maanpeitettä ja maan muotoja. Liikunnan ja liikenteen alalla se tarkoittaa tien ulkopuolista aluetta kokonaisuutena, esimerkiksi yhdyssanoissa maastojuoksu, maastoauto, taistelumaasto ja maastoratsastus.


title: Maasto

text: Maastoon vaikuttavat muun muassa ympäristön pinnanmuodot, eläimet, kasvit ja lämpötila. Maasto voi muokkautua ja sitä voidaan muokata. Suomen maasto on talvella kylmempää kuin kesällä, minkä seurauksena Suomessa menestyvät ympärivuotisesti vain talviseenkin maastoon sopeutuneet kasvit ja eläimet.


title: Hans von Tschammer und Osten

text: Hans von Tschammer und Osten (25. lokakuuta 1887 Dresden – 25. maaliskuuta 1943 Berliini) oli saksalainen urheilujohtaja, SA-johtaja ja natsipuolueen valtiopäiväjäsen. Hän oli naimisissa Sophie Margarethe von Carlowitzin kanssa.


title: Daniel Styliitta

text: Daniel Styliitta (409–493) oli pylväskilvoittelija, jota kunnioitetaan pyhimyksenä sekä katolisessa, ortodoksisessa että orientaaliortodoksisissa kirkoissa. Hän oli kotoisin Marathan kylästä Mesopotamiasta, läheltä Samosataa, nykyisen Turkin alueelta. Hän asettui luostariin 12-vuotiaana ja eli siellä 38-vuotiaaksi. Ollessaan matkalla Antiokiaan luostarin apotin kanssa hän kulki Tellnesin kautta ja sai sieltä siunauksen ja rohkaisua Simeon Styliitalta. Sen jälkeen hän kävi pyhillä paikoilla, osallistui useisiin hartauskokouksiin ja vetäytyi vuonna 451 erään pakanallisen temppelin raunioihin.


title: Daniel Styliitta

text: Hän pystytti pylväänsä noin 6 kilometriä Konstantinopolista pohjoiseen. Paikan omistajalta hän ei ollut kysytty lupaa, ja tämä vetosi keisariin ja Konstantinopolin patriarkka Gennadiukseen. Gennadius suositteli ensin hänen karkottamistaan, mutta muutti sitten mieltään. Gennadius vihki hänet papiksi vastoin hänen tahtoaan hänen seistessään pylvään juurella. Kun seremonia oli ohi, patriarkka tarjosi hänelle hänen pyynnöstään ehtoollisen käyttäen tikapuita apunaan. Sen jälkeen Gennadius vastaanotti ehtoollisen Danielilta. Daniel eli pylvään päässä 33 vuotta. Koska hän jatkuvasti seisoi, hänen jalkansa peittyivät märkähaavoista. Toisinaan Traakian tuulet veivät hänen niukat vaatteensakin mennessään.


title: Daniel Styliitta

text: Hänen luonaan kävivät sekä keisari Leo I että Zenon. Teologina hän vastusti monofysitismia.


title: Daniel Styliitta

text:
Aloittaessaan elämänsä pylvään päässä hän rukoili seuraavasti:
""Annan Sinulle kunnian, Jeesus Kristus Jumalani, kaikista siunauksista, jotka olet minulle suonut, ja armosi vuoksi jonka olet minulle suonut aion omaksua tämän elämäntavan. Mutta sinä tiedät, että noustessani tälle pylväälle turvaudun vain Sinuun ja että vain Sinulle ratkaisuni näyttää onnelliselta. Hyväksy sen vuoksi tarkoitusperäni: vahvista minua niin, että saatan päätökseen tämän tuskallisen tien; anna minulle armoa, että voisin päättää sen pyhyydessä"".


title: Daniel Styliitta

text:
Vähän ennen kuolemaansa hän antoi oppilailleen seuraavan neuvon:
""Pitäkää kiinni nöyryydestä, noudattakaa tottelevaisuutta, osoittakaa vieraanvaraisuutta, noudattakaa paastoja ja valvokaa, ja ennen kaikkea osoittakaa lähimmäisenrakkautta, mikä on ensimmäinen ja suurin käsky; pitääkää tiukasti kiinni kaikesta, mikä koskee hurskautta, välttäkää kerettiläisten ohdakkeita. Älkää koskaan erotko äitikirkostanne; jos teette kaiken tämän, vanhurskautenne on oleva täydellinen.""


title: Daniel Styliitta

text: Pyhän Danielin muistopäivä on 11. joulukuuta sekä katolisessa että ortodoksisessa kirkossa. Päivä on Suomessakin Danielin nimipäivä.


title: Bait (vuoden 2012 elokuva)

text: Bait on vuonna 2012 ilmestynyt yhdysvaltalainen trilleri/kauhuelokuva, jonka on ohjannut Kimble Rendall. Elokuva kertoo suuren valkohain hyökkäyksistä nuorisojoukon kimppuun tulvivassa supermarketissa.


title: Kodikologia

text: Kodikologia on tekstuaalitieteisiin kuuluva humanistinen tieteenala, joka tarkastelee käsikirjoituksia konkreettisina esineinä. Kodikologiseen tutkimukseen kuuluvat esimerkiksi käsikirjoituksen lehtien tai sivujen sekä rivien laskeminen, lehtien ja kirjoitusalueen mittaaminen, käsikirjoituksen alkuperäisen rakenteen selvittäminen ja sidoksen yksityiskohtiin perehtyminen. Kodikologia voi tarkastella myös arkistojen, arkistokokoelmien ja arkistoluetteloiden historiaa.


title: Onni Tommila

text: Onni Tommila (s. 1999) on suomalainen näyttelijä, joka tunnetaan parhaiten elokuvista "Big Game" (2014), "Rare Exports" (2010) ja "Skavabölen pojat" (2009), joissa näytteli myös Ilmari Järvenpää. Lisäksi Onni oli Eetun äänenä lastenelokuvassa "Eetu ja Konna" (2011).


title: Onni Tommila

text: Onni Tommila on näyttelijä Jorma Tommilan poika.


title: 7 Seconds (yhtye)

text: 7 Seconds on yhdysvaltalainen hardcore punk-yhtye Renosta, Nevadasta. Yhtyeen perustivat vuonna 1980 kaksi veljesparia, Marvellin veljekset Kevin Seconds ja Steve Youth, yhdessä Borghinon veljesten Tom Munist ja Dim Menace kanssa. Yhtyeen kokoonpano on käynyt läpi lukuisia muutoksia lukuun ottamatta Secondsia ja Youthia, jotka ovat pysyneet vakiojäseninä. Vuonna 1981 Munist ja Menace muodostivat Section 8 yhtyeen. Nykyiseen kokoonpanoon kuuluvat Kevin Seconds (laulu), Steve Youth (basso), Troy Mowat (rummut) ja Bobby Adams (kitara).


title: 7 Seconds

text: 7 Seconds voi tarkoittaa ainakin seuraavia:


title: Musicland Studios

text: Musicland Studios oli Saksan Münchenissä sijainnut levytysstudio. Studion perusti Giorgio Moroder, ja se oli toiminnassa 1970-luvun alusta 1990-luvun alkuun.


title: Musicland Studios

text: Musiclandissä levytettyjä albumeja ovat esimerkiksi Led Zeppelinin "Presence" (1976), The Rolling Stonesin "It's Only Rock 'n' Roll" (1974), Deep Purplen "Stormbringer" (1974) ja Uriah Heepin "Wonderworld" (1974).


title: Devolved

text: Devolved on australialainen teknisen death metalin yhtye, joka perustettiin vuonna 1996 Gold Coastissa, Queenslandissa. Yhtyeen perusti rumpali John Sankey, joka aloitti kappaleiden kirjoittamisen paikallisen kitaristin Brett Noordinin kanssa. Yhtyeeseen liittyivät myöhemmin basisti-laulaja Joel Graham sekä soolokitaristi Mark Walpole.


title: Devolved

text: Yhtye on toiminut Los Angelesista käsin vuonna 2005.


title: Bait (täsmennyssivu)

text: Bait voi tarkoittaa ainakin seuraavia:


title: Liuskekäpinkäinen

text: Liuskekäpinkäinen ("Coracina schistacea") on käpinkäisten heimoon kuuluva varpuslintu.


title: Liuskekäpinkäinen

text: Liuskekäpinkäistä tavataan Indonesiassa. Lajin kannankehitys on vakaa, ja se on luokiteltu elinvoimaiseksi.


title: Vanuatunharmaakäpinkäinen

text: Vanuatunharmaakäpinkäinen ("Coracina caledonica") eli aikaisemmalta nimeltään melanesiankäpinkäinen on käpinkäisten heimoon kuuluva varpuslintu.


title: Vanuatunharmaakäpinkäinen

text: Vanuatunharmaakäpinkäistä tavataan Uudessa-Kaledoniassa, Papua-Uudessa-Guineassa, Vanuatussa ja Salomonsaarilla. Lajin ei uskota olevan vaarassa, ja se on luokiteltu elinvoimaiseksi.


title: Naukukäpinkäinen

text: Naukukäpinkäinen ("Coracina caeruleogrisea") on käpinkäisten heimoon kuuluva varpuslintu.


title: Naukukäpinkäinen

text: Naukukäpinkäistä tavataan Indonesiassa ja Papua-Uudessa-Guineassa. Lajin ei uskota olevan vaarassa, ja se on luokiteltu elinvoimaiseksi.


title: Celebesinkäpinkäinen

text: Celebesinkäpinkäinen ("Coracina temminckii") on käpinkäisten heimoon kuuluva varpuslintu.


title: Celebesinkäpinkäinen

text: Celebesinkäpinkäistä tavataan Indonesiassa Sulawesin saarella. Lajin kannankehitys on vakaa, ja se on luokiteltu elinvoimaiseksi.


title: IF Göta

text: IF Göta tai Karlstad-Göta, on vuonna 1904 perustettu urheiluseura Karlstadista. IF Göta on yksi Ruotsin suurimmista yleisurheiluseuroista. Nykyisin seuran lajivalikoimaan kuuluu ainoastaan yleisurheilu. Aiemmin seuralla oli toimintaa myös jääpallossa ja jääkiekossa.


title: IF Göta

text: "Pääartikkeli: IF Göta Bandy"


title: IF Göta

text: IF Göta oli 1930-luvulla yksi Ruotsin parhaista jääpalloseuroista, se voitti vuosikymmenellä kolme kertaa maan jääpallomestaruuden.


title: IF Göta

text: IF Göta on pelannut yhden kauden Ruotsin korkeimmalla sarjatasolla, kaudella 1944-1945. Se hävisi kaikki kymmenen otteluaan.


title: Expedia

text: Expedia, Inc. on yhdysvaltalainen pörssiyhtiö, joka omistaa kymmeniä matkailualan verkkopalveluita ja toimii yli 70 maassa. Sen omistuksiin kuuluvat muun muassa verkkomatkatoimisto Ebookers sekä hakukonebrändit Expedia, Hotels.com, Hotwire, Trivago, Venere ja Via Egencia. Expedian osake noteerataan Nasdaq-pörssissä, ja se on osa Nasdaq-100-indeksiä.


title: Expedia

text: Expedia.fi -sivusto aloitti toimintansa Suomessa vuonna 2014.


title: Expedia

text: Pieni Microsoftin osasto perusti vuonna 1996 Expedia.com-matkavaraussivuston, josta saattoi etsiä ja varata matkoja. Sittemmin Expedia, Inc. on kasvanut globaaliksi verkkomatkatoimistoksi. Yrityksellä on runsaat 18 000 työntekijää yli 30 maassa.


title: Expedia

text: Vuonna 2015 Expedia fuusioitui kilpailijansa Orbitzin kanssa, jolloin Expedian omistukseen tuli muun muassa verkkomatkatoimisto Ebookers.


title: Expedia

text: Expedian merkittävä kilpailija on The Priceline Group, joka omistaa muun muassa hotellihakupalvelut Booking.com, Agoda ja priceline.com.


title: Sundanvuorikäpinkäinen

text: Sundanvuorikäpinkäinen ("Coracina larvata") on käpinkäisten heimoon kuuluva varpuslintu.


title: Sundanvuorikäpinkäinen

text: Sundanvuorikäpinkäistä tavataan Indonesiassa ja Malesiassa. Lajin kannankehitys on vakaa, ja se on luokiteltu elinvoimaiseksi.


title: Juovakäpinkäinen

text: Juovakäpinkäinen ("Coracina striata") on käpinkäisten heimoon kuuluva varpuslintu.


title: Juovakäpinkäinen

text: Juovakäpinkäistä tavataan Kaakkois-Aasiassa. Lajin ei uskota olevan vaarassa, ja se on luokiteltu elinvoimaiseksi.


title: Munasaarenkäpinkäinen

text: Munasaarenkäpinkäinen ("Coracina bicolor") on käpinkäisten heimoon kuuluva varpuslintu.


title: Munasaarenkäpinkäinen

text: Munasaarenkäpinkäistä tavataan Indonesiassa. Laji on vähenemässä suhteellisen nopeasti elinympäristöjen tuhoutumisen vuoksi, ja se on luokiteltu silmälläpidettäväksi.


title: Green-Woodin hautausmaa

text: Green-Woodin hautausmaa sijaitsee Brooklynissä, New Yorkissa. Hautausmaa on perustettu vuonna 1838 ja siellä on arviolta 600 000 hautaa. Hautausmaa on perustettu Yhdysvaltain vapaussodan taistelupaikalle. Aivan hautausmaan lähettyvillä on Sunset Park, jonka ympärille suomalaiset rakensivat Finntownin.


title: Perniönseudun Lehti

text: Perniönseudun Lehti on Perniössä Salossa ilmestyvä paikallislehti, joka leviää eteläiseen Saloon. Lehti ilmestyy kerran viikossa torstaisin ja vuonna 2013 sen levikki oli 4 428. Lehteä julkaisee Perniönseudun Lehti Oy ja lehden päätoimittajana oli vuonna 2013 Pekka Poutanen.


title: IF Göta Bandy

text: IF Göta Bandy oli Karlstadilaisen urheiluseuran IF Götan jääpallojaosto. Vuodesta 1979 lähtien seura käytti nimeä IF Karlstad-Göta.


title: IF Göta Bandy

text: Seura osallistui jääpallon Ruotsin mestaruuskilpailuihin ensimmäistä kertaa 1920-luvun alkuvuosina, ja kun Ruotsin mestaruus ratkottiin ensimmäistä kertaa sarjamuotoisella kilpailulla vuonna 1931, IF Göta voitti 1.divisioonan etelälohkon ja selviytyi näin loppuotteluun. Loppuottelussa se kuitenkin hävisi AIK:lle.


title: IF Göta Bandy

text: Seuraavana kautena 1932 IF Göta selviytyi taas loppuotteluun, missä se saavutti mestaruuden voittamalla Västerås SK:n maalein 3-2. IF Göta saavutti 1930-luvulla yhteensä kolme Ruotsin mestaruutta, kausina 1932, 1935 ja 1937. Kaksi kertaa se oli hopealla, vuosina 1931 ja 1933.


title: IF Göta Bandy

text: 1930-luvun menestyksen jälkeen seura ei enää saavuttanut Ruotsin mestaruutta. Kahdesti se eteni loppuotteluun asti, vuosina 1952 ja 1967. 1970- ja 1980-luvuilla seura jäi Karlstadin toisen jääpalloseuran IF Bolticin varjoon, joka huolehti kaupungin jääpallomenestyksestä. Viimeistä kertaa Ruotsin korkeimmalla sarjatasolla IF Karlstad-Göta pelasi kaudella 1990-1991, jolloin se jäi Allsvenskanin viimeiseksi ja putosi sarjasta.


title: IF Göta Bandy

text: Vuonna 2000 seura yhdistyi Bolticin kanssa ja kaupunkiin perustettiin uusi seura BS BolticGöta. Yhdistymisen syyt olivat taloudelliset ja pelilliset. BS BolticGöta peri Bolticin paikan korkeimmalla sarjatasolla Allsvenskanissa kaudella 2000-2001.


title: Silkkivyökääpä

text: Silkkivyökääpä ("Trametes versicolor") on vyökääpien sukuun kuuluva laji. Se ei ole myrkyllinen, mutta ei myöskään hyvä ruokasieni. Silkkivyökääpä on valkolahottaja, sillä se pystyy hajottamaan ligniiniä sekä tuottamaan entsyymejä, jotka hajottavat myös muita vaikeasti hajoavia yhdisteitä, kuten pentakloorifenolia. Tämän vuoksi silkkivyökääpää voidaan käyttää puhdistettaessa esimerkiksi puunkäsittelyaineista saastuneita saha-alueita. Silkkivyökääpä hajottaa pentakloorifenolia tehokkaasti eikä se tuota myrkyllisiä kloorianisoleja, joita jotkut valkolahosienet saattavat muodostaa kloorifenoleista.


title: Silkkivyökääpä

text: Itiöemä on ohut, reunoiltaan valkoinen ja muuten harmaavyöhykkeinen. Se on silkkimäisen kiiltävä.


title: Silkkivyökääpä

text: Silkkivyökääpää esiintyy rantalepikoissa ja lehdoissa.


title: Vickers Wellesley

text: Vickers Wellesley "(Model 281 - 292)" on brittiläinen kevyt pommituskone. Se oli rakenteeltaan vapaasti kantava, eli tueton alatasoinen yksimoottorikone. Voimanlähteenä toimi Bristol Pegasus XX-tähtimoottori, jonka teho oli 835 hv (623 kW). Miehistön määrä oli 2-3.


title: Vickers Wellesley

text: Konetyypin suunnittelu aloitettiin vuonna 1933, yksityisen rahoituksen turvin ja Sir Barnes Wallisin johdolla. Koneen muotoilu pyrki noudattamaan geodeettisiä linjoja, ulkomitat ovat: korkeus 4,67 metriä, pituus 11,66 metriä ja siipien kärkiväli 22,73 metriä. Sen vapaasti kantavat siivet olivat pitkät ja kapeat, lähes purjekoneen tyyppiset. Ensilento tapahtui kesäkuussa 1935. Prototyypin osoituttua olevan onnistuneen, tilasi Englannin Puolustusministeriö 96 kappaletta tämän tyypin pommikoneita. Vickers Wellesleyn tuotantoaika sijoittui vuosille 1936 toukokuuhun 1938, jolloin sitä tuotettiin 177 koneyksilön verran. Palveluskäyttö laivueissa aloitettiin huhtikuussa 1937, vielä tuolloin keskiraskaana konetyyppinä. Vickers Wellesleyn tyhjäpaino oli 3 066 kg sekä enimmäinen lentoonlähtöpaino (MTOW) 5 670 kg.


title: Vickers Wellesley

text: Wellesleyn operatiivinen käyttö painottui Afrikan alueille. Siellä sitä käytettiin kuitenkin Toisessa maailmansodassa. Koneen aseistus kattaa 2x 0.303 kal. kk:t (7,7 mm) sekä max. 907 kg (2 000 paunaa/lbs.) pommikuorman. Pommit kuljetettiin siipien alla sijainneissa, kahdessa erillisessä pommisäiliössä. Konekivääreistä toinen sijaitsi vasemmassa siivessä, ja toinen takaohjaamossa. Koneen huippunopeus oli 367 km/h ja enin lentomatka 4 635 km, kun pommikuorman suuruus oli 481 kg. Lakikorkeus oli 7 770 m.


title: Vickers Wellesley

text: (brittiläisiä saman aikakauden, suunnilleen saman suorituskyvyn omaavia verrokkeja)


title: Viskerotoni

text: Viskerotoni on William Sheldonin persoonallisuustyypeissä joustava ja ulospäin suuntautunut persoonallisuus, joka liittyy sisäelinten vallitsevuuteen. Tyypittely on vanhentunut.


title: Kolmisäätyoppi

text: Kolmisäätyoppi on kristilliseen perinteeseen sääty-yhteiskunnassa kuulunut katsomusjärjestelmä. Se sisälsi ohjeen perheenjäsenten ja yhteiskunnan eri ryhmien velvollisuuksista toisiaan kohtaan. Oppia levitettiin kirkollisessa kansanopetuksessa erityisesti 1600-luvulta alkaen.


title: Kolmisäätyoppi

text: Martti Lutherin kristinopin oppikirjassa Vähässä katekismuksessa oli liitteenä Huoneentaulu, joka sisälsi kolmisäätyopin havainnollisessa muodossa sitä tukevine raamatunlauseineen. Opin juuret olivat keskiaikaisessa perinteessä. Kaikilla ihmisillä oli sen mukaan yhteiskunnassa oma paikkansa ja vastuunsa. Nämä säädyt olivat:


title: Kolmisäätyoppi

text: Kolmisäätyoppi vaikutti ihmisten ajatteluun ja toimintaan arkielämässä, hengellisissä asioissa ja hallintoasioissa. Se korosti, että jokaisen on elettävä oman säätynsä ja asemansa mukaisesti ja kuuliaisena ylemmilleen. Se sisälsi myös velvollisuuksia alempia kohtaan. Esimerkiksi perheenisän on opetettava väkeään siunaamaan itsensä aamuin illoin ja lausumaan ruokasiunaukset ja kiitokset.


title: Kolmisäätyoppi

text: Otteita Huoneentaulusta:


title: Kolmisäätyoppi

text: Kolmisäätyoppi kuvasi sääty-yhteiskuntaa, jonka vähittäinen hajoaminen mursi opinkin perustaa. 1880-luvun lopun kaukokirjallisuudessa esimerkiksi Juhani Ahon kuvaukset pappiloiden elämän kaksinaismoralismista ja Minna Canthin vaatimukset naisten aseman parantamisesta muuttivat ihmisten ajattelutapaa, vaikka niidenkin pohja oli kristillissiveellinen.